text:
Lihonga sha mefaneko loitalenti
“Okwa pa umwe oitalenti itano, nomukwao ivali, nomutitatu shimwe.” — MATEUS 25:15.
1, 2. Omolwashike Jesus a li a yandja efaneko li na sha noitalenti?
JESUS okwa li a yandja efaneko li na sha noitalenti opo a yelifile ovashikuli vaye ovavaekwa kombinga yoshinakuwanifwa shavo. Ashike efaneko olo ola kuma ovahongwa vaJesus aveshe. Onghee hano, kutya nee otu na eteelelo loku ka kala nomwenyo meulu ile okombada yedu, otu na okuuda ko eityo lefaneko olo.
2 Jesus okwa yandjele efaneko olo naini? Okwe li yandja pefimbo opo a li ta lombwele ovahongwa vaye edidiliko olo tali ka ulika kutya okwa ninga Ohamba nonokutya efimbo lexulilo ola hovela. (Mateus 24:3) Onghee hano, efaneko loitalenti oli li oshitukulwa shedidiliko olo notali wanifwa pefimbo letu.
3. Oshike hatu lihongo momafaneko oo e li muMateus etukulwa 24 neti-25?
3 Eshi Jesus a li a yandja efaneko loitalenti, okwa li yo a yandja omafaneko amwe vali atatu oo nao e li oshitukulwa shedidiliko lefimbo lexulilo. Omafaneko aeshe oo otaa holola omaukwatya okondadalunde oo ovashikuli vaye ve na okukala ve na. Omafaneko oo otaa hangwa muMateus 24:45 fiyo 25:46. Efaneko lotete oli na sha nomupiya omudiinini, ongudu inini yovavaekwa ovo ve na oshinakuwanifwa shokuhonga oshiwana shaJehova. Ove na okukala ovadiinini novanaendunge. * (Tala eshangelo lopedu.) Efaneko la landula ko oli na sha noukadona omulongo. Mefaneko olo, Jesus okwa londwela ovavaekwa aveshe kutya ove na okukala ve lilongekida nokukala oupafi molwaashi kave shii efiku ile otundi omo Jesus te ke uya. * (Tala eshangelo lopedu.) Opo nee Jesus okwa yandja vali efaneko loitalenti a honge ovavaekwa aveshe kutya ove na okukala hava longo noudiinini eshi tava wanifa po oinakuwanifwa yavo yopaKriste. Xuuninwa okwa ka yandja efaneko li na sha needi noikombo, olo tali yandje elitulemo kwaavo ve na eteelelo lokukala nomwenyo kombada yedu. Okwa divilika kutya ove na okukala ovadiinini nokuninga keshe osho tava dulu mokukwafela ovamwaxe ovavaekwa. * (Tala eshangelo lopedu.) Oshitukulwa eshi otashi ka yelifa eityo lefaneko loitalenti.
OMULUMENHU A YANDJA OIMALIWA IHAPU KOVAPIYA VAYE
4, 5. Omulumenhu oo a popiwa mefaneko ota ulike kulyelye, noshitalenti otashi ulike kushike?
4 Lesha Mateus 25:14-30. Jesus okwa popya mefaneko loitalenti kombinga yomulumenhu oo a ya molweendo. Mefaneko la yukila kwaalo, okwa popya kombinga yomulumenhu oo a ya molweendo a ka ningwe ohamba. * (Tala eshangelo lopedu.) (Lukas 19:12) Oule womido, oishangomwa yetu oya kala tai yelifa kutya omulumenhu oo a popiwa momafaneko oo oJesus, oo a ya meulu mo 33. Ndele Jesus ka li a ninga Ohamba diva eshi a ya meulu. Okwa li a teelela fiyo omo 1914, eshi ovatondi vaye va ‘ninga oshilyatelo sheemhadi daye.’ — Ovaheberi 10:12, 13.
5 Jesus okwa ti kutya omulumenhu womefaneko okwa li e na oitalenti ihetatu. Oyo oya li oimaliwa ihapu neenghono. * (Tala eshangelo lopedu.) Fimbo omulumenhu ina ya molweendo, okwa li a yandja oimaliwa oyo kovapiya vaye. Okwe va lombwela ve ke i mu likolifile oimaliwa ihapu. Ngaashi ashike oimaliwa ya li ina ongushu komulumenhu oo, ope na oshinima shimwe osho shi na ongushu inene kuJesus. Mbela oshike osho? Oshilonga osho a li a longa fimbo a li kombada yedu.
“Yeluleni omesho eni nye mu tale omapya nhumbi a pya okuteywa”
6, 7. Oitalenti otai ulike kushike?
6 Oilonga yokuudifa oya li ya fimanenena kuJesus. Omolwoilonga yaye yokuudifa, ovanhu vahapu ova li va ninga ovahongwa vaye. (Lesha Lukas 4:43.) Ndele okwa li e shii kutya ope na oilonga ihapu ina okulongwa nosho yo kutya ovanhu vahapu otava ka tambula ko onghundana iwa. Okwa lombwela ovashikuli vaye a ti: “Yeluleni omesho eni nye mu tale omapya nhumbi a pya okuteywa.” (Johannes 4:35-38) Omunafaalama elela ita ka hauluka epya laye olo la pya okuteywa. Jesus naye okwa li e na oikala ya faafana. Onghee hano, fimbo ina shuna meulu, okwa lombwela ovashikuli vaye a ti: ‘Indeni hano ka ningeni ovanhu ovalongwa.’ (Mateus 28:18-20) Kungaho, Jesus okwe va pa emona li na ondilo, oshinakuwanifwa sha fimana shokuudifa. — 2 Ovakorinto 4:7.
7 Ngaashi omulumenhu oo a li a yandja oimaliwa yaye kovapiya vaye, Jesus okwa pa ovashikuli vaye ovavaekwa oilonga yokuninga ovanhu ovahongwa. (Mateus 25:14) Onghee hano, oitalenti otai ulike koshinakuwanifwa shokuudifa nokuninga ovanhu ovahongwa.
8. Nonande ovapiya ova li va pewa omivalu doimaliwa da yoolokafana, omwene wavo okwa li a teelela va ninge shike?
8 Jesus okwa ti kutya omwene wovapiya okwa yandja oitalenti itano komupiya wotete, ivali komupiya omutivali nashimwe komupiya omutitatu. (Mateus 25:15) Omwene wovapiya okwa li e va pa oimaliwa yomivalu da yoolokafana, ashike okwa li a teelela aveshe ve mu likolele oimaliwa ihapu ngaashi tava dulu. Sha faafana, Jesus okwa teelela ovashikuli vaye ovavaekwa va longe ngaashi tava dulu moilonga yokuudifa. (Mateus 22:37; Ovakolossi 3:23) POpentekoste yomo 33, ovashikuli vaJesus ova li va hovela okuninga ovanhu vomoiwana aishe ovahongwa. Nongeenge hatu lesha embo lOmbibeli lOilonga, ohatu ka mona kutya ova longa noudiinini. * (Tala eshangelo lopedu.) — Oilonga 6:7; 12:24; 19:20.
OVAPIYA VA LONGIFA OITALENTI PEFIMBO LEXULILO
9. (a) Ovapiya vavali ovadiinini ova ninga po shike noimaliwa oyo va pewa, noshike hatu lihongo mwaasho? (b) Oshike osho ovo ve na eteelelo lokukala kombada yedu ve na okuninga?
9 Ovapiya vavali votete, ovo va longifa nawa oimaliwa yomwene wavo, otava ulike kovamwatate novamwameme ovavaekwa ovadiinini pefimbo lexulilo. Ova kala tava longo ngaashi tava dulu moilonga yokuudifa, unene tuu okudja 1919. Mefaneko, ovapiya ovo vavali ova pewa oimaliwa yomivalu da yoolokafana, ndele osho inashi hala okutya ope na eengudu mbali da yoolokafana dovavaekwa ovadiinini. Ovapiya aveshe ova longa noudiinini opo va hapupalife oimaliwa lwomapa avali. Ndele mbela ovavaekwa ovo ashike ve na okulonga noudiinini moilonga yokuudifa nokuhonga? Ahowe. Jesus okwe tu honga mefaneko laye leedi noikombo kutya ovo ve na eteelelo lokukala nomwenyo fiyo alushe kombada yedu ove na okukwafela ovamwaxe ovavaekwa moilonga yokuudifa, nove na okukala ovadiinini kuvo. Ove udite kutya oshi li oufembanghenda oku va kwafela. Osha yela kutya oshiwana shaJehova oshi li “oshiunda shimwe,” naaveshe otava longo noudiinini mokuudifa nokuninga ovanhu ovahongwa. — Johannes 10:16.
10. Oshitukulwa shimwe shedidiliko shilipi tashi ulike kutya otu li pefimbo lexulilo?
10 Jesus okwa teelela ovashikuli vaye aveshe va longe noudiinini mokuninga ovanhu vahapu ovahongwa. Osho osho ovahongwa vaye vomefelemudo lotete va li va ninga. Pefimbo eli lexulilo, onaini efaneko laJesus li na sha noitalenti tali wanifwa po, nonaini ovashikuli vaye tava longo oshilonga osho? Inapa kala nande onale ovanhu vahapu va uda onghundana iwa nokuninga ovahongwa ngaashi paife! Omolwoilonga youdiinini oyo ya kala tai longwa kovashikuli vaJesus aveshe, ovanhu omayovi omafele ohava ninginifwa omudo keshe. Novanhu va tya ngaho navo ohava waimine moilonga yokuudifa. Oilonga aishe oyo noidjemo iwa otai yandje oumbangi wa yela filufilu kutya oilonga yokuudifa oi li oshitukulwa sha fimana shedidiliko olo Jesus a yandja li na sha nefimbo lexulilo. Nopehe nomalimbililo, Jesus okwa hokwa ovanailonga vaye.
OMWENE OTE UYA NAINI?
11. Otu shi shii ngahelipi kutya Jesus ote ke uya pefimbo loudjuu munene?
11 Jesus okwa ti: ‘Eshi pa pita efimbo lile, omwene wovapiya ava okwa aluka ko, ndele okwa valula navo omuvalu.’ (Mateus 25:19) Omwene Jesus ota ka ninga ngaho lwopexulilo loudjuu munene. Osho otu shi shii ngahelipi? Jesus okwa popya lwoikando ihapu shi na sha nokuuya kwaye mexunganeko laye olo tali hangwa muMateus etukulwa 24 neti-25. Pashihopaenenwa, okwa ti kutya ovanhu otava “ka mona Omona wOmunhu te uya kombada yoilemo yeulu.” Osho otashi ulike pefimbo loudjuu munene eshi Jesus te ke uya a tokole ovanhu. Okwa londwela yo ovashikuli vaye ovo ve li ko pefimbo lexulilo va kale oupafi. Okwa ti: “Kamu shi shii efiku lilipi po Omwene weni te uya” nosho yo kutya, “Omona wOmunhu te uya efimbo tuu olo inamu mu teelela.” (Mateus 24:30, 42, 44) Onghee hano, mefaneko loitalenti, Jesus okwa li yo ta ulike kefimbo opo te ke uya a tokole ovanhu nokuhanauna po ounyuni waSatana. * — Tala eshangelo lopedu.
12, 13. (a) Omwene okwa lombwela shike ovapiya vavali, nomolwashike? (b) Onaini ovavaekwa tava ka didilikwa lwaxuuninwa? (Tala yo oshimhungu, “ Pefyo lavo opo hava tokolwa ngeenge ova wana.”) (c) Ovo tava yambidida ovavaekwa otava ka mona ondjabi ilipi?
12 Eshi omwene a aluka molweendo laye, okwa hanga omupiya oo a li a pa oitalenti itano a likola itano ya wedwa po, naao a li a pa ivali e i likolifa ivali ya wedwa po. Omwene wavo okwe va lombwela a ti: “Iyaloo, omupiya [ove] muwa nomudiinini; ove wa li omudiinini muei inini, ohandi ku pe okupangela ihapu.” (Mateus 25:21, 23) Omwene Jesus ota ka ninga shike eshi te ke uya?
13 Fimbo ashike oudjuu munene inau hovela, Kalunga ota ka ulika lwaxuuninwa kutya okwa hokwa ovavaekwa ovo hava longo noudiinini, ovo tava ka hangwa natango ve li kombada yedu pefimbo opo. Osho otashi ka kala edidiliko lavo laxuuninwa. (Ehololo 7:1-3) Opo nee fimbo Harmagedon ina hovela, Jesus ote ke va pa ondjabi yavo moku va twala meulu. Ndele mbela ongahelipi shi na sha naavo ve na eteelelo lokukala kombada yedu, ovo va yambidida ovavaekwa moilonga yokuudifa? Otava ka tokolwa ve li eedi, notava ka pewa ondjabi yomwenyo kombada yedu koshi yepangelo lOuhamba waKalunga. — Mateus 25:34.
OMUPIYA MWII NOMUNDEDENHU
14, 15. Mbela Jesus okwa li a hala okutya ovavaekwa vahapu otava ka ninga omupiya mwii novandedenhu? Shi yelifa.
14 Mefaneko olo omwa popiwa yo omupiya oo a li a pewa oshitalenti shimwe. Ka li e shi longifa opo a likolele omwene waye oimaliwa ihapu ile e shi tule kombaanga a wedelwe ko oishoshela. Ponhele yaasho, okwa li e shi fudika. Omwene waye okwa ti kutya omupiya oo omwii nomundedenhu. Okwa kufa ko oshitalenti shaye komupiya oo mwii noku shi pa omupiya wotete. Opo nee okwa li a ekela omupiya oo mwii “momilaulu,” nomupiya oo okwa li ta lili neenghono. — Mateus 25:24-30; Lukas 19:22, 23.
15 Eshi Jesus a ti kutya omupiya umwe womovapiya vatatu okwa li mwii nomundedenhu, ka li a hala okutya oshititatu shovavaekwa otashi ka kala sha fa omupiya oo. Osho otu shi shii eshi twa yelekanifa efaneko olo namakwao amwe avali. Jesus okwa popya mefaneko li na sha nomupiya omudiinini nomunaendunge shi na sha nomupiya mwii oo ha hepeke ovapiya vakwao. Ashike ka li a hala okutya ovo ve li oshitukulwa shomupiya omudiinini nomunaendunge otava ka kala omupiya mwii. Ponhele yaasho, okwa li ta londwele ovavaekwa kutya inava kala va fa omupiya oo mwii. Opo nee mefaneko loukadona omulongo, Jesus okwa popya kombinga youkadona vatano omalai. Ashike ka li a hala kutya etata lovavaekwa otali ka kala omalai. Ponhele yaasho, Jesus okwa li ta londwele kombinga yaasho tashi dulu okuningwa po ngeenge ovavaekwa inave lilongekida nokave li oupafi. * (Tala eshangelo lopedu.) Sha faafana, mefaneko loitalenti, Jesus ka li ta ti kutya vahapu vomovavaekwa momafiku axuuninwa otava ka kala vai novandedenhu. Ponhele yaasho okwa li ta londwele ovavaekwa vaha kale ngaashi omupiya oo mwii, ndele va twikile okulonga noudiinini moilonga yokuudifa. — Mateus 25:16.
Jesus ota ka pa ondjabi ovahongwa vaye aveshe ovo va longa noudiinini moilonga yokuudifa
16. (a) Oilihongomwa ivali ilipi hatu lihongo mefaneko loitalenti? (b) Ongahelipi oshitukulwa eshi she tu kwafela tu ude ko efaneko loitalenti? (Tala oshimhungu, “ Otu na okuuda ko ngahelipi efaneko loitalenti?”)
16 Oilihongomwa ivali ilipi hatu lihongo mefaneko loitalenti? Shotete, Jesus okwa pa ovahongwa vaye ovavaekwa emona li na ondilo, oshinakuwanifwa sha fimana shokuudifa nokuninga ovanhu ovahongwa. Oshitivali, Jesus okwa teelela atusheni tu longe noudiinini moilonga yokuudifa. Ngeenge otwe lididimike nokulonga noudiinini moshilonga osho, okukala hatu dulika notu li ovadiinini kuJesus, ohatu dulu okukala noushili kutya ote ke tu pa ondjabi. — Mateus 25:21, 23, 34.
^ okat. 3 Oshungonangelo yo 15 Juli 2013, epandja 21-22, okatendo 8-10, oya yelifa kutya omupiya omudiinini nomunaendunge olyelye.
^ okat. 3 Oshitukulwa sha tetekela moshifo eshi osha yelifa kutya oukadona oolyelye.
^ okat. 3 Efaneko leedi noikombo ola yelifwa mOshungonangelo ye 1 Oktoba 1995, epandja 24-29 nosho yo moshitukulwa tashi landula ko moshifo eshi.
^ okat. 4 Tala oshimhungu, “ Efaneko loitalenti ola faafana ngahelipi nefaneko leembongo?”
^ okat. 5 Pefimbo laJesus, oshitalenti shimwe osha li omuvalu woimaliwa oo omunailonga a li ha mono ngeenge okwa longo oule womido 20.
^ okat. 8 Diva konima eshi ovayapostoli va fya, oushunimonima owa li wa tandavela momaongalo aeshe. Oule womafelemido, oilonga yokuudifa kaya li tai longwa naanaa. Ashike pefimbo ‘leteyo,’ ile tu tye, pefimbo lexulilo, oilonga yokuudifa oya ka ya vali metifa. (Mateus 13:24-30, 36-43) Tala Oshungonangelo yo 15 Juli 2013, epandja 9-12.
^ okat. 11 Tala Oshungonangelo yo 15 Juli 2013, epandja 7-8, okatendo 14-18.
^ okat. 15 Tala okatendo 13 moshifo eshi koshi yoshipalanyole, “Oto ka ‘kala ngoo oupafi’?”


c: text/html

text:
ETUKULWA 18
Mbela ondi na okuliyapulila Kalunga nokuninginifwa?
1. Konima eshi wa konakona embo eli, otashi dulika u lipule shike?
OWE lihonga osho Ombiibeli tai hongo eshi wa hovela okukonakona embo eli. Pashihopaenenwa, owe lihonga kombinga yeudaneko laKalunga lomwenyo waalushe, onghalo yoonakufya nosho yo kombinga yeteelelo lenyumuko. (Omuudifi 9:5; Lukas 23:43; Johannes 5:28, 29; Ehololo 21:3, 4) Otashi dulika wa hovela okwoongala nEendombwedi daJehova nowa itavela kutya ohadi tula moilonga osho tadi lihongo mOmbiibeli. (Johannes 13:35) Otashi dulika wa hovela okukala u na ekwatafano lopofingo naJehova, nowa tokola nokuli oku mu longela. Onghee hano, otashi dulika u lipule kutya: ‘Mbela ondi na okuninga po shike opo ndi longele Kalunga?’
2. Omolwashike omulumenhu wokuEtiopia a li a hala okuninginifwa?
2 Omulumenhu umwe Omuetiopia oo a li ko pefimbo laJesus naye okwa li e lipula kutya oku na okuninga po shike opo a longele Kalunga. Konima eshi Jesus a nyumunwa, omuhongwa waye wedina Filippus okwa li a udifila omulumenhu oo. Filippus okwa li a hololela omulumenhu oo kutya Jesus oye Messias. Omulumenhu oo okwa li a tomhwa kwaasho e lihonga ndele ta ti: “Tala, omeva oo aa, oshike tashi kelele nge ndi ha [ninginifwe, NW]?” — Oilonga 8:26-36.
3. (a) Jesus okwa lombwela ovashikuli vaye va ninge shike? (b) Omunhu oku na okuninginifwa ngahelipi?
3 Ombiibeli otai hongo kutya ngeenge owa hala okulongela Jehova, ou na okuninginifwa. Jesus okwa lombwela ovashikuli vaye a ti: “Ningeni ovanhu aveshe ovalongwa vange, noku va [ninginifa, NW].” (Mateus 28:19) Jesus okwa tula po oshihopaenenwa eshi a ninginifwa. Okwa li a tulwa koshi yomeva ndele hakushashwa nomeva momutwe ngaashi sha tolokwa mOmbiibeli yOshikwanyama muMateus 3:16. Sha faafana, nokunena Omukriste oku na okuninginifwa ta tulwa koshi yomeva.
4. Eninginifo loye otali ulikile ovanhu shike?
4 Ngeenge owa ninginifwa, otashi ulikile ovanhu kutya owa hala shili okuninga kaume kaKalunga noku mu longela. (Epsalme 40:8, 9) Onghee hano, otashi dulika u lipule kutya: ‘Ondi na okuninga po shike opo ndi ninginifwe?’
ESHIIVO NEITAVELO
5. (a) Ou na okuninga shike tete fimbo ino ninginifwa? (b) Omolwashike okwoongala kwopaKriste kwa fimana?
5 Manga ino ninginifwa, owa pumbwa okushiiva Jehova naJesus. Owa hovela nale okuninga ngaho eshi to konakona Ombiibeli. (Lesha Johannes 17:3.) Ndele inashi wana ashike okuninga ngaho. Ombiibeli oya ti ou na ‘okuyadifwa eshiivo’ lokushiiva ehalo laJehova. (Ovakolossi 1:9) Okukala pokwoongala kwEendombwedi daJehova otaku ke ku kwafela u kale u na ekwatafano lopofingo naJehova. Nomolwaasho osha fimana okukala po alushe. — Ovaheberi 10:24, 25.
6. Owa pumbwa okukala u shii Ombiibeli shi fike peni opo u ninginifwe?
6 Jehova ina teelela u kale u shii oinima aishe mOmbiibeli opo u ninginifwe. Ka li yo a teelela omulumenhu Omuetiopia a kale e shii keshe shimwe fimbo ina ninginifwa. (Oilonga 8:30, 31) Ashike Ombiibeli otai ulike kutya otu na okutwikila okulihonga kombinga yaKalunga fiyo alushe. (Omuudifi 3:11) Opo u ninginifwe, owa pumbwa okushiiva nokutambula ko omahongo Ombiibeli opehovelo. — Ovaheberi 5:12.
7. Ekonakonombiibeli ole ku kwafela ngahelipi?
7 Ombiibeli oya ti: “Kape na ou ta dulu okuwapalela Kalunga, ngenge kape neitavelo.” (Ovaheberi 11:6) Nomolwaasho owa pumbwa okukala u na eitavelo opo u ninginifwe. Ombiibeli oye tu lombwela kombinga yovanhu vamwe vokuKorinto kutya ova li va tambula ko osho ovahongwa vaJesus ve va honga, noshidjemo “ova itavela, ndele va [ninginifwa, NW].” (Oilonga 18:8) Sha faafana, ekonakonombiibeli ole ku kwafela u kale u na eitavelo momaudaneko aKalunga nomekuliloyambo laJesus olo tali dulu oku tu xupifa moulunde nefyo. — Josua 23:14; Oilonga 4:12; 2 Timoteus 3:16, 17.
LOMBWELA OVANHU VAKWENI KOMBINGA YOSHILI YOMBIIBELI
8. Oshike tashi ke ku linyengifa u lombwele ovanhu vakweni kombinga yaasho to lihongo?
8 Eshi to lihongo shihapu okudja mOmbiibeli nokumona nghee tai ku kwafele monghalamwenyo yoye, eitavelo loye otali ka enda tali kolo. Oto ka kala yo wa hala okulombwela ovanhu vakweni kombinga yaasho to lihongo. (Jeremia 20:9; 2 Ovakorinto 4:13) Ndele mbela ou na okulombwela oolyelye?
9, 10. (a) Oolyelye tashi dulika u hovele okulombwela kombinga yaasho to lihongo? (b) Ou na okuninga po shike ngeenge owa hala okuhovela okuudifa pamwe neongalo?
9 Otashi dulika u kale wa hala okulombwela ovapambele voye, ookaume koye, ovashiinda shoye, ile ovanailonga pamwe naave kombinga yaasho to lihongo. Osho oshinima shiwa neenghono, ashike dimbuluka kutya ou na oku shi ninga nonghenda nonohole. Mokweendela ko kwefimbo, oto ka dula okuhovela okuudifa pamwe neongalo. Ngeenge owa hala okuninga ngaho, lombwela ou te ku hongo Ombiibeli kutya owa hala okuhovela okuudifa pamwe neongalo. Ngeenge oku wete kutya owa wana nonokutya onghalamwenyo yoye oi li metwokumwe nomifikamhango dOmbiibeli, otamu dulu okukundafana novakulunhuongalo vavali.
10 Oshike tamu ka kundafana novakulunhuongalo ovo? Otava ka kundafana naave va tale ngeenge ou udite ko nowa itavela omahongo Ombiibeli opehovelo, ngeenge oho dulika ngoo kwaasho Ombiibeli tai ti nongeenge owa halelela ngoo shili okuninga Ondombwedi yaJehova. Dimbuluka kutya ovakulunhuongalo ohava file oshisho oilyo yeongalo aishe naave wa kwatelwa mo, nomolwaasho ino pumbwa okukala wa tila okupopya navo. (Oilonga 20:28; 1 Petrus 5:2, 3) Konima eshi mwa kundafana navo, otave ke ku lombwela ngeenge oto dulu okuhovela okuudifa pamwe neongalo ile hasho.
11. Omolwashike sha fimana okuninga omalunduluko fimbo ino hovela okuudifa pamwe neongalo?
11 Otashi dulika ovakulunhuongalo ve ku lombwele kutya owa pumbwa okuninga omalunduluko onhumba fimbo ino hovela okuudifa pamwe neongalo. Omolwashike sha fimana okuninga omalunduluko a tya ngaho? Tu li Eendombwedi daJehova, ohatu lombwele ovanhu vakwetu kombinga yaye, nomolwaasho otu na okukala nonghalamwenyo oyo tai mu fimanekifa. — 1 Ovakorinto 6:9, 10; Ovagalati 5:19-21.
ELIDILULULO NELIALULUKO
12. Omolwashike ovanhu aveshe va pumbwa okulidilulula?
12 Ope na sha shimwe vali osho wa pumbwa okuninga fimbo ino ninginifwa. Omuyapostoli Petrus okwa ti: “Lidilululeni, nye mu lialuluke, omatimba eni opo a dimwe po.” (Oilonga 3:19) Mbela okulidilulula osha hala okutya shike? Osha hala kutya okukala u udite nai omolwoshinima shii osho wa ninga. Pashihopaenenwa, ngeenge owa li u na onghalamwenyo inai koshoka, owa pumbwa okulidilulula. Nokuli nonande owa kendabala okulonga osho shiwa onghalamwenyo yoye aishe, natango owa pumbwa okulidilulula molwaashi atusheni ohatu nyono notwa pumbwa okupula Kalunga e tu dimine po. — Ovaroma 3:23; 5:1.
13. ‘Okulialuluka’ osha hala okutya shike?
13 Mbela ou na ashike okukala u udite nai omolwoshinima shii osho wa ninga? Hasho nandenande. Petrus okwa ti owa pumbwa yo ‘okulialuluka.’ Osho osha hala kutya owa pumbwa okweefa po elihumbato keshe inali koshoka, ndele to kala to longo osho shiwa. Oku shi faneka, diladila nee ngeno to i konhele yonhumba oko ino enda nale. Lwanima owa didilika kutya oto i nondjila ya puka. Mbela oto ka ninga po shike? Nopehe na omalimbililo, oto ka shunifa onhapo pedu, to kanghama, ndele to tanauka u ye nondjila oyo ya yuka oko wa hala okuya. Sha faafana, eshi to konakona Ombiibeli otashi dulika u didilike kutya ope na eenghedindjikilile ile oinima imwe monghalamwenyo yoye oyo wa pumbwa okuninga omalunduluko muyo. Kala wa halelela ‘okulialuluka’ nokuninga omalunduluko a pumbiwa, ndele to kala to longo osho shiwa.
OKULIYAPULILA JEHOVA
14. Ongahelipi omunhu he liyapulile Jehova?
14 Onghatu imwe vali ya fimanenena oyo to dulu okukatuka fimbo ino ninginifwa oyo okuliyapulila Jehova. Ngeenge to liyapulile Jehova, oho ilikana to mu udanekele kutya owa hala oku mu longela oye aeke nokukala wa pitifa komesho okulonga ehalo laye monghalamwenyo yoye. — Deuteronomion 6:15.
15, 16. Oshike hashi linyengifa omunhu e liyapulile Jehova?
15 Ngeenge to udanekele Jehova u mu longele oye aeke osha faafana nokuudaneka kutya owa hala okukala nomunhu oo u hole onghalamwenyo yoye aishe. Diladila kombinga yomumati nokakadona tava endelafana. Eshi omumati ta ende ta shiiva nawa okakadona, oha hovele okukala e ka hole nokonima ota ka kala a hala oku ka hombola po. Nonande etokolo olo ola kwata moiti, omumati ota ka tambula ko oshinakuwanifwa osho molwaashi oku hole okakadona oko.
16 Eshi to lihongo kombinga yaJehova, oto ka kala u mu hole nokukala wa hala oku mu longela. Naasho otashi ke ku linyengifa u mu udanekele meilikano kutya owa hala oku mu longela. Ombiibeli oya ti keshe oo a hala okushikula Jesus ‘ne lidimbwe ye mwene.’ (Markus 8:34) Mbela osho osha hala okutya shike? Osha hala kutya ou na okukala wa pitifa komesho okudulika kuJehova monghalamwenyo yoye. Osho Jehova a hala u ninge osha fimana shi dulife omalalakano nosho yo omahalo oye. — Lesha 1 Petrus 4:2.
INO KALA WA TILA KUTYA ITO KA PONDOLA
17. Omolwashike ovanhu vamwe hava ongaonga okuliyapulila Jehova?
17 Ovanhu vamwe ohava ongaonga okuliyapulila Jehova, molwaashi va tila kutya itava dulu okuwanifa po eudaneko lavo loku mu longela. Inava hala oku mu nyemateka, ile otashi dulika va tye kutya ngeenge inave mu liyapulila, ite va katukile onghatu ngeenge otava longo osho inashi yuka.
18. Oshike tashi ke ku kwafela u finde oumbada wokukala wa tila okunyemateka Jehova?
18 Ohole yoye yokuhola Jehova otai ke ku kwafela u finde oumbada wokukala wa tila oku mu nyemateka. Molwaashi ou mu hole, oto ka ninga ngaashi to dulu opo u wanife po osho we mu udanekela. (Omuudifi 5:3; Ovakolossi 1:10) Ito ka diladila kutya oshidjuu okulonga ehalo laye. Omuyapostoli Johannes okwa ti: “Ohole yokuhola Kalunga oyo tuu ei nokutya, tu diinine oipango yaye. Noipango yaye kai fi idjuu.” — 1 Johannes 5:3.
19. Omolwashike ino pumbwa okukala wa tila okuliyapulila Jehova?
19 Ino pumbwa okukala wa wanenena opo u liyapulile Jehova. Jehova ina teelela tu ninge shihapu shi dulife pwaasho hatu dulu okuninga. (Epsalme 103:14) Ote ke ku kwafela u longe osho sha yuka. (Jesaja 41:10) Kala we mu lineekela nomutima woye aushe opo nee “ota ka lalakanifa omalila oye.” — Omayeletumbulo 3:5, 6.
OKUHEPAULULA MOIPAFI OMOLWEXUPIFO
20. Ngeenge owe liyapulile Kalunga, onghatu ilipi ya shikula ko?
20 Mbela oto diladila kutya owa wana okuliyapulila Jehova? Ngeenge owe mu liyapulila, owa wana yo okukatuka onghatu ya shikula ko, okuninginifwa.
21, 22. Ongahelipi to dulu ‘okuhepaulula’ moipafi eitavelo loye?
21 Shiivifila omuunganeki wolutu lovakulunhuongalo kutya owe liyapulila Jehova nowa hala okuninginifwa. Opo nee ovakulunhuongalo vamwe otave ke ku pula omapulo onhumba a kanghamena komahongo opehovelo Ombiibeli. Ngeenge ova mono kutya owa wana okuninginifwa, otave ke ku lombwela, noto ka dula okuningifwa poshoongalele tashi landula ko. Poshoongalele, otapa ka yandjwa oshipopiwa tashi yelifa eityo leninginifo. Omupopi ota ka pula ovo va wana okuningifwa omapulo avali. Eshi tamu nyamukula omapulo oo, otamu ‘hepaulula nokanya,’ ile moipafi eitavelo leni. — Ovaroma 10:10.
22 Konima yokuhepaulula moipafi, otamu ka ninginifwa. Eshi to ninginifwa, olutu loye alishe otali i koshi yomeva. Eninginifo otali ulikile keshe oo e li po kutya owe liyapulila Jehova nowa ninga Ondombwedi yaye.
ENINGINIFO LOYE OTALI TI SHIKE?
23. Osha hala okutya ngahelipi okuningifwa ‘medina laXe nolOmona nolomhepo iyapuki?’
23 Jesus okwa ti kutya ovahongwa vaye ove na okuninginifwa ‘medina laXe nolOmona nolomhepo iyapuki.’ (Lesha Mateus 28:19.) Osho osha hala okutya shike? Osha hala kutya owa dimina eenghonopangelo daJehova nosho yo onghandangala oyo Jesus ta dana mokuwanifwa kwelalakano laXe, nonghee Jehova ta longifa omhepo iyapuki a wanife po ehalo laye. — Epsalme 83:19; Mateus 28:18; Ovagalati 5:22; 2 Petrus 1:21.
24, 25. (a) Eninginifo otali ti shike? (b) Ohatu ka kundafana shike metukulwa tali landula?
24 Eninginifo oli na eityo la fimanenena. Ngeenge owa tulwa koshi yomeva, osha hala kutya owa efa po onghalamwenyo yoye yonale. Ngeenge owa di ko koshi yomeva, owa hovela onghalamwenyo ipe yokulonga ehalo laKalunga. Oto ulike yo kutya paife oto longele Jehova. Dimbuluka kutya ino liyapulila omunhu, ehangano ile oilonga yonhumba, ndele owe liyapulila Jehova.
25 Eliyapulo loye otali ku kwafele u kale u na ekwatafano lopofingo naKalunga. (Epsalme 25:14) Ashike osho inashi hala kutya omunhu ota ka xupifwa molwaashi a ninginifwa. Omuyapostoli Paulus okwa ti: “Longeni shili nokutila nokukakama mu xupifwe.” (Ovafilippi 2:12) Eninginifo oli li ashike ehovelo. Ndele mbela ongahelipi to dulu okukala popepi naJehova? Epulo olo otali ka nyamukulwa metukulwa laxuuninwa lembo eli.

robotstxt: allowed

filter: keep


text:
OSHUNGONANGELO (OSHIFO SHOKUKONAKONWA) SEPTEMBA 2013
Oshifo eshi osha kundafana shi na sha nanghee tu na okuninga omatokolo e li pandunge, okupameka ekwatafano letu naJehova Kalunga nosho yo okumona ouwa momadimbulukifo aye.
Okushiiva eyooloko olo li li pokati koinima otaku dulu oku ku kwafela
Luhapu Jesus okwa li ha popi ta ulike keyooloko olo li li pokati koinima. Lihonga shi na sha nanghee hatu dulu okuhonga vamwe hatu ulike keyooloko olo li li pokati koinima opo tu va kwafele va shiive oshili yOmbibeli.
Omadimbulukifo aJehova oku shii okulineekelwa
Jehova okwa kala alushe ha longifa omadimbulukifo opo a wilike nokuyukifa oshiwana shaye. Omolwashike tu na okukala twe lineekela omadimbulukifo aKalunga kunena?
Omutima woye nau hafele omadimbulukifo aJehova
Ohatu dulika ngoo koipango yaJehova nehafo, ile omafimbo amwe ohatu kala tu wete i li omutengi? Ongahelipi hatu dulu okukala twe lineekela omadimbulukifo aJehova?
Owa ninga ngoo omalunduluko?
Omolwashike Ovakriste aveshe ve na okulipula shi na sha nokuninga omalunduluko? Okuninga omalunduluko okwa kwatela mo shike, nongahelipi hatu dulu okupondola?
Ninga omatokolo opaumwene pandunge
Ongahelipi hatu dulu okushilipaleka kutya omatokolo etu oku li metwokumwe nehalo laKalunga? Oshike tashi dulu oku tu kwafela tu kale hatu tula moilonga osho twa tokola?
Oukokolindjila ohau pameke ekwatafano letu naKalunga
Konakona eenghedi hetatu omo oukokolindjila tau dulu okupameka ekwatafano loye naJehova. Oshike tashi dulu oku ku kwafela u twikile okulonga oshilonga osho she likalekelwa?
Omapulo a dja kovaleshi
Omolwashike Jesus a li a lila fimbo ina nyumuna Lasarus, ngaashi sha popiwa muJohannes 11:


text:
Diminafaneni po nehalo liwa
“Lididimikilafaneni, diminafaneni po omanyono.” — KOL. 3:13.
1, 2. Omolwashike wa pumbwa okulipula shi na sha nokudimina po vamwe nehalo liwa?
OMBIBELI oye tu kwafela tu shiive kutya Jehova oha tale ko ngahelipi omanyono nonokutya ohe linyenge ngahelipi ngeenge twa nyona. Oye tu lombwela yo kutya okwa halelela oku tu dimina po. Otwe lihonga moshitukulwa sha tetekela kutya oshike sha li she linyengifa Jehova a dimine po David naManasse. Ovalumenhu ovo ova li ve livela ombedi shili, va li va lombwela Jehova omanyono avo nokweefa po okulonga osho shii. Nokungaho ova li vali va hokiwa kuJehova.
2 Paife natu ka kundafaneni shi na sha nokudimina po vamwe nehalo liwa. Ngeno oto kala u uditile ngahelipi Manasse, ngeenge ngeno umwe womovapambele voye okwa fya omolwaye? Mbela ngeno oto mu dimine po ngoo? Epulo olo ola fimana kunena molwaashi otu li mounyuni woukolokoshi, u yadi elongifo leenghono nomu na ovanhu ve lihole vo vene. Mbela omolwashike Omukriste e na okukulika oikala yokudimina po vamwe? Ngeenge owa ningwa nai, oshike tashi ke ku kwafela u pangele omaliudo oye, u katuke monghedi oyo Jehova ta hokwa nokudimina po nehalo liwa?
OMOLWASHIKE TU NA OKUKALA HATU DIMINE PO?
3-5. (a) Jesus okwa li a hokolola ehokololo lilipi opo a ulike kutya otu na okudimina po vamwe? (b) Ehokololo laJesus olo tali hangwa muMateus 18:21-35 otali tu hongo shike?
3 Otu na okukala hatu dimine po nehalo liwa ovo ve tu udifa nai, kutya nee ove li meongalo lopaKriste ile hasho, molwaashi okuninga ngaho otaku ke tu kwafela tu kale tu na ekwatafano liwa noilyo youkwaneumbo wetu, ookaume ketu, ovanhu vakwetu nosho yo naJehova. Ombibeli otai ulike kutya okudimina po vamwe nehalo liwa kashi na nee mbudi kutya ova nyona kufye shi fike peni oku li oshiteelelwa shopaKriste. Jesus okwa li a hokolola ehokololo li na sha nomupiya umwe oo a li a lya oikolo yoimaliwa ihapu komwene waye, opo e tu kwafele tu ude ko kutya omolwashike tu na okudimina po vamwe.
4 Omupiya oo okwa li e na okulonga omafiku omamiliyona 60 opo a fute oikolo oyo, ashike omwene waye okwa li e mu dimina po. Ndele eshi a ya pondje okwa hanga po omupiya mukwao oo a li e mu lila oikolo i fike pofuto yomafiku ashike 100. Omupiya mukwao okwa li e mu pula e mu tale onheni, ndele oo a li a diminwa po oikolo ihapu okwa li a anya nokwe mu tulifa modolongo. Oikala yaye oya li ya handukifa neenghono omwene waye nokwa li e mu lombwela a ti: ‘Naave owa li u nokufila onghenda omupiya mukweni, ngaashi ame nde ku fila onghenda. Ndele omwene waye omehandu laye okwe mu yandja kovahepeki fiyo ta futu oinima aishe e i mu lila oikolo.’ — Mat. 18:21-34.
5 Mbela Jesus okwa hala oku tu honga shike eshi a li a hokolola ehokololo olo? Okwa xulifa a ti: ‘Osho yo Tate meulu te mu ningile, ngenge itamu dimine po komitima deni keshe tuu omumwaina.’ (Mat. 18:35) Molwaashi inatu wanenena nohatu nyono luhapu, otashi ulike kutya itatu dulu okudulika kuJehova monghedi ya wanenena. Ndele nande ongaho, Jehova okwa hala oku tu dimina po filufilu nehalo liwa. Keshe oo a hala okuninga kaume kaye oku na okukala ha dimine po vakwao. Osho osho naanaa Jesus a li a hala okutya mEudifo lokOmhunda eshi a ti: “Onye ngenge hamu kufile po ovanhu omanyono avo, Xo yeni meulu ote mu kufile po yo; ndelenee ngenge itamu dimine po ovanhu, naXo yeni ita dimi po omanyono eni.” — Mat. 6:14, 15.
6. Omolwashike ihashi kala shipu alushe okudimina po vamwe?
6 Otashi dulika u dimine kutya, ‘otu na okudimina po vamwe, ndele haalushe hashi kala shipu.’ Osho osho shi li ngaho molwaashi ohatu kala tu udite nai neenghono ngeenge twa udifwa nai kuvamwe. Otashi dulika tu kale twa handuka, tu udite twa endwa medu, twa hala okulongelwa ouyuki ile twa hala nokuli okushunifila omunhu owii waye. Vamwe ohava kala ve udite kutya itava dulu nandenande okudimina po oo e va udifa nai. Ngeenge naave osho ho kala u udite ngaho, ongahelipi to dulu okukulika oikala yokudimina po ngaashi Jehova a hala u ninge?
KONAKONA NAWA OMALIUDO OYE
7, 8. Oshike tashi dulu oku ku kwafela u dimine po umwe ngeenge a ungaunga naave nai?
7 Ohatu kala twa handuka neenghono ngeenge twa ningwa nai ile tu udite twa ningwa nai. Omulumenhu umwe omunyasha okwa popya kutya okwa li a ninga po shike efiku limwe e shi a li a handuka neenghono a ti: ‘Onda li nda dja mo meumbo nokupopya kutya itandi alukile mo vali. Osha li efimbo lokulombo eshi nda li handi ende mokandjila mwa mwena nawa nofimbo handi ende onda li nda hovela okupepelelwa, nokonima yefimbo onda li nde lialuluka ndele handi shuna keumbo.’ Ngeenge owa kala ho teelele omadiladilo oye a ye ponhele ngaashi omulumenhu oo a li a ninga, otashi ke ku kwafela u diladile nawa kombinga yonghalo yoye ponhele yokukatuka monghedi omo to ke livela ombedi lwanima. — Eps. 4:5; Omayel. 14:29; Jak. 1:19, 20.
8 Mbela oto ka ninga po shike ngeenge natango owa handuka ashike nokonima eshi wa kala wa teelela omadiladilo oye a ye ponhele? Lipula kutya oshike she ku handukifa. Mbela omolwaashi wa ungaungwa naave nai nomonghedi ihe li pauyuki? Ile omolwaashi u udite kutya owa udifwa nai owina? Mbela osho omunhu a ninga oshi udifa ngoo nai shili? Ngeenge owa didilike kutya oshike she ku handukifa, otashi ke ku kwafela u mone kutya ou na okukatuka monghedi ilipi oyo ya denga mbada noi li pamishangwa. (Lesha Omayeletumbulo 15:28; 17:27.) Okuninga ngaho otaku dulu oku ku kwafela u mone kutya oupyakadi ou li peni nokudimina po umwe nehalo liwa. Nonande kashipu okuninga ngaho, efa Ombibeli i ku kwafele u konakone “omadilongo nomadiladilo omutima” woye noi ku wilike eshi to hopaenene Jehova mokukala ho dimine po vamwe. — Heb. 4:12.
MBELA OHO UDU NAI DIVA?
9, 10. (a) Ou na okulinyenga ngahelipi ngeenge ou wete wa ningwa nai? (b) Oto ka kala u udite ngahelipi ngeenge owa kala iho handuka diva nou na ehalo okudimina po vamwe?
9 Ohapa holoka eenghalo dihapu monghalamwenyo odo tadi dulu okuningifa omunhu a handuke. Pashihopaenenwa, natu tye nee ngeno fimbo to shingi otuwa yoye, okwa dja omushingi umwe oo hanga a denga otuwa yaye muyoye. Mbela oto ke linyenga ngahelipi? Otashi dulika ho udu omahokololo e na sha novanhu ve lidenga omolwonghalo ya yukila oko. Ndele kape na Omukriste a hala okuninga oshinima sha tya ngaho.
10 Oshiwa okudiladila fimbo ino katuka eenghatu. Otashi dulika wa ninga epuko molwaashi wa piyaanekwa koshinima shonhumba fimbo to shingi. Ile tashi dulika otuwa yomushingi mukweni i na oupyakadi. Itatu ka handuka diva ile tu ude nai ngeenge otwa kendabala okuuda ko kutya oshike sha etifa oupyakadi, okudimina kutya otashi dulika tuhe shii ashishe osho sha kwatelwa mo, nongeenge ohatu dimine po vamwe nehalo liwa. Omuudifi 7:9 okwa ti: ‘Ino endelela okulihandukifa momwenyo woye, osheshi ehandu tali kala monhulo yelai.’ Ino kala ho udu nai diva. Peemhito dihapu, otashi dulika tu diladile kutya umwe okwe tu udifa nai owina, ndele paulelalela okwa ninga ashike epuko omolwokuhawanenena ile tuhe udite ko lela osho sha ningwa po. Dimbuluka kutya otashi dulika u kale uhe shii ashishe osho sha ningifa omunhu a popye ile a ninge osho she ku udifa nai, nomolwaasho oshiwa okukala ho dimine po vamwe nehalo liwa. Ngeenge owa kala ho ningi ngaho, oto ka kala wa hafa. — Lesha 1 Petrus 4:8.
‘OMBILI YENI NAI MU ALUKILE’
11. Otu na okukala tu udite ngahelipi kashi na nee mbudi kutya ovanhu otave linyenge ngahelipi ketumwalaka letu?
11 Oshike tashi ke ku kwafela u lipangele ngeenge umwe okwa ungaunga naave nai eshi u li moilonga yomomapya? Eshi Jesus a li a tuma ovahongwa 70 va ka udife, okwa ti kutya nava lombwele eumbo keshe omo tava i, tava ti: “Ombili nai kale meumbo eli.” Okwa weda ko vali ta ti: ‘Ngeenge omu na omona wombili, ombili yeni otai mu kalele, ndele ngeenge kamu na, otai mu alukile.’ (Luk. 10:1, 5, 6) Ohatu kala twa hafa ngeenge ovanhu tava tambula ko onghundana iwa oyo hatu udifa, molwaashi otai va etele ouwa. Ndele omafimbo amwe ovanhu ihave tu tambula ko nombili. Mbela otu na okuninga po shike? Jesus okwa ti kutya natu kale ashike nombili kashi na nee mbudi kutya ovanhu otava ungaunga nafye ngahelipi. Ngeenge otwa handuka molwaashi omuneumbo a ungaunga nafye nai, itatu ka twikila okukala nombili oyo Jesus a popya.
12. Metwokumwe neendjovo daPaulus odo tadi hangwa mOvaefeso 4:31, 32, otu na okukatuka ngahelipi?
12 Kendabala okukala omunambili monghalo keshe, ndele hangeenge ashike u li moukalele. Otashi dulika u kale ho dimine po vamwe nehalo liwa, ndele osho inashi hala kutya owa panda osho va ninga ile kutya inashi yahameka vamwe. Ngeenge owa dimina po umwe ku na okukala vali we mu handukila, ndele ou na okukendabala okukala nombili. Ovanhu vamwe ohava efa oikala ii yavamwe i va nyeke ehafo lavo mokukala tave lipula efimbo alishe kutya osho va ningilwa oshii neenghono, naasho ohashi va ningifa va kale nomaliudo mai. Ino efa nande u pangelwe komadiladilo a tya ngaho. Dimbuluka kutya ku na efiku u kale wa hafa ngeenge ou na oikonene. Onghee hano, kala ho dimine po vamwe. — Lesha Ovaefeso 4:31, 32.
KATUKA MONGHEDI OYO TAI HAFIFA JEHOVA
13. (a) Ongahelipi Omukriste ta ‘ongele omakala a xwama’ komutwe womutondi waye? (b) Oshike tashi ka ningwa po ngeenge otwa ungaunga nombili nomunhu oo te tu ningi nai?
13 Omafimbo amwe otashi dulika u kale u wete kutya owa pumbwa okukwafela oo e ku ninga nai opo a kale a lenga omifikamhango dopaKriste. Omuyapostoli Paulus okwa ti: “Omutondi woye ngenge e nondjala, mu pakela po nongenge e nenota, mu nwefa, osheshi ngenge to ningi ngaha, oto mu ongelele omakala a xwama komutwe waye. Ino findwa kowii, dula owii onouwa.” (Rom. 12:20, 21) Okukatuka kwoye nombili nonande ovanhu ove ku handukila, otaku dulu oku ve linyengifa va lundulule oikala yavo. Ngeenge owa ulike kutya ou udite ko eenghalo dovanhu ovo ve ku udifa nai noku va udila oukwao wananghali, oshi na oupu u va kwafele ve lihonge kombinga yoshili yOmbibeli. Kashi na nee mbudi kutya ovanhu otave linyenge ngahelipi, ngeenge otu li ovanambili otashi ke va ningifa va mone kutya otwa yooloka ko kuvamwe. — 1 Pet. 2:12; 3:16.
14. Omolwashike uhe na okukwatela umwe onghone nonande okwa ungaungwa naave nai neenghono?
14 Ope na ovanhu vamwe ovo tuhe na okweendafana navo. Pashihopaenenwa, katu na okweendafana novanhu ovo va kondwa molwaashi va nyona noinave livela ombedi. Ngeenge owa udifwa nai kuumwe oo a kondwa, otashi dulika shi kale shidjuu oku mu dimina po nokuli nonande okwe livela ombedi molwaashi ohashi kufa efimbo opo omunhu a veluke pamaliudo. Monghalo ya tya ngaho, ou na okupula Jehova e ku kwafele u kale u na ehalo okudimina po oo e ku udifa nai. Osho osha fimana molwaashi ku na efiku u shiive naanaa osho mukweni ta diladila ile e udite. Ndele Jehova oku shi shii. Oha konakona omaliudo omeni omunhu nosho yo eamo laye noha tale onheni ovanyoni. (Eps. 7:10; Omayel. 17:3) Nomolwaasho Ombibeli ya ti: ‘Inamu alulila nande omunhu owii waye. Lalakaneneni ei ya wapalela ovanhu aveshe. Ngeenge tashi dulika, kombinga yeni kaleni nombili novanhu aveshe. Ovaholike, nye vene inamu alulila omunhu owii, ndelenee peni ehandu laKalunga omhito. Shaashi opa shangwa: Ehandu olange, ame handi futu, Omwene osho ta ti.’ (Rom. 12:17-19) Mbela oto dulu ngoo okutokola umwe monghedi ya yuka? Hasho nandenande. (Mat. 7:1, 2) Ndele oto dulu okukala nelineekelo kutya Jehova oha tokola monghedi ya yuka.
15. Oshike tashi ke tu kwafela tuha kale twa handukila ovanhu ovo ve tu udifa nai?
15 Ngeenge ou wete shidjuu okudimina po oo e ku udifa nai ndele okwe livela ombedi, oshiwa okudimbuluka kutya mukweni naye ota ungaunga nonghalo idjuu. Ngaashi ashike ove, naye ina wanenena. (Rom. 3:23) Ndele Jehova oha ungaunga nonghenda novanhu aveshe inava wanenena. Onghee hano, osha yuka okwiilikanena oo e ku udifa nai, naasho otashi ke ku kwafela uha kale we mu kwatela onghone. Jesus okwe shi popya sha yela kutya katu na okukala twa handukila vamwe nokuli naavo ve tu ninga nai, eshi a ti: “Holeni ovatondi veni, ilikaneneni ovahepeki veni.” — Mat. 5:44.
16, 17. Ou na okukatuka ngahelipi ngeenge ovakulunhuongalo ova tokola kutya omunyoni okwe livela ombedi, nomolwashike?
16 Jehova okwa pa ovakulunhuongalo Ovakriste oshinakuwanifwa shokuungaunga naavo va nyona meongalo. Ovamwatate ovo ihava kala ve shii ashishe osho sha kwatela mo ngaashi Jehova, ndele ohava kendabala okutokola oinima metwokumwe newiliko lEendjovo daKalunga nosho yo omhepo yaye iyapuki. Onghee hano, ohatu dulu okukala noushili kutya omatokolo oo hava ningi oku li metwokumwe nomadiladilo aJehova molwaashi ohava ilikana fimbo inava ninga etokolo lonhumba. — Mat. 18:18.
17 Otu na okuulika oudiinini monghalo ya tya ngaho. Mbela oto ka dimina po ngoo nokukala u hole omunhu oo ovakulunhuongalo va tokola kutya okwe livela ombedi? (2 Kor. 2:5-8) Otashi dulika shiha kale shipu okuninga ngaho, unene tuu ngeenge enyono laye ole ku yahameka ile umwe womovapambele voye. Ndele ngeenge owe lineekela muJehova nosho yo onghedi omo ha ungaunga noinima meongalo, oto ka katuka pandunge. Kungaho, oto ka ulika kutya oho dimine po shili vamwe nehalo liwa. — Omayel. 3:5, 6.
18. Oto ka mona ouwa ulipi ngeenge owa kala ho dimine po vamwe nehalo liwa?
18 Ohatu ka mona ouwa muhapu ngeenge otwa kala hatu dimine po vamwe nehalo liwa. Otashi ke tu kwafela tu kale tu na oukolele, twa hafa notu na ekwatafano liwa navamwe. Ndele ngeenge ihatu dimine po vamwe nehalo liwa, itatu ka kala tu na oukolele, ekwatafano liwa navamwe nohatu ka kala twa wililwa po pamaliudo. Komesho yaaishe, ngeenge otwa kala hatu dimine po vamwe nehalo liwa, ohatu ka kala tu na ekwatafano liwa naTate yetu womeulu, Jehova. — Lesha Ovakolossi 3:12-14.


text:
3Olio Pulu Yemonga ‘Sembó’ nilimú mele ‘Sika sembá.’ nimbu kuru mondorumulu yomboma [mindi] kiniá sika Pulu Yemone ‘ ‘Konopu taka lepa pepili molangi.’ nimbú.’ nirimu ulu-pulumu manda limulú. U Pulu Yemone nirimu mele aku sipa pelemóla. U yuni nimbale: “Ono-kinia mumindili kolopole mi lepo nimbuli: Nane ‘Konopu taka lepa pepili molangi.’ nirindu ulu-pulumu ono paa naa lingí.” nirimu. I ulumu u Mosisi naa molopili we perimu. U Pulu Yemone mulu ma mélema serimu aku kongonomo sepa pora sirimu kinia aku koro mololi ulu-pulumu perimu.
FREE!
One App.
1218 Languages.


text:
‘Indeni ka ningeni ovanhu aveshe ovahongwa vange’
‘Indeni ka ningeni ovanhu aveshe ovahongwa vange, noku va [ninginifa, NW], noku va honga okudiinina aishe ei nde i mu lombwela.’ — MATEUS 28:19, 20.
OMAIMBILO: 141, 97
1, 2. Eendjovo daJesus odo da popiwa muMateus 24:14 oda pendula omapulo elipi?
JESUS okwa xunganeka kutya momafiku axuuninwa onghundana iwa yOuhamba otai ka udifilwa ovanhu aveshe.(Mateus 24:14) Tu li Eendombwedi daJehova, otwa shiivikila oilonga yokuudifa mounyuni aushe. Ovanhu vamwe ove hole etumwalaka olo hatu udifa, ndele vamwe kave li hole. Ashike vamwe vomwaavo vehe hole etumwalaka letu, ove tu fimaneka omolwoilonga yetu. Ohatu lombwele ovanhu kutya ofye ashike hatu longo oshilonga osho Jesus a xunganeka. Osho otu shi shii ngahelipi kutya ofye hatu longo oshilonga osho? Otu na oumbangi ulipi oo tau ulike kutya oshilonga shetu shokuudifa osho sha li sha xunganekwa kuJesus?
2 Omalongelokalunga mahapu ohaa ti kutya ohaa udifa metwokumwe nelombwelo laJesus. Ndele ohava udifa ashike meengeleka, kee-TV ile kointaneta, nohava lombwele ovanhu nghee ve lihonga kombinga yaJesus. Vamwe ohava kala ve udite kutya oilonga yokuudifa oya kwatela mo okukwafela ovo ve na omhumbwe ile okuhakula ovanaudu nokuhonga ofikola oshali. Ndele mbela oilonga ya tya ngaho oyo ngoo oshilonga shokuudifa osho sha popiwa kuJesus?
3. PaMateus 28:19, 20, oinima ine ilipi ovashikuli vaJesus ve na okuninga?
3 Mbela Jesus okwa hala ovahongwa vaye va kale va teelela ovanhu ovo ve uye kuvo? Hasho. Konima eshi a nyumuka, Jesus okwa li a lombwela ovashikuli vaye omafele a ti: ‘Indeni ka ningeni ovanhu aveshe ovahongwa vange, noku va [ninginifa, NW], noku va honga okudiinina aishe ei nde i mu lombwela.’ (Mateus 28:19, 20) Onghee hano, tu li ovashikuli vaJesus otwa pumbwa okuninga oinima ine tai landula. Otu na okuninga ovanhu ovahongwa, oku va ninginifa noku va honga. Ashike otu na tete okuya kovanhu. Omuhongwanhu umwe wOmbiibeli okwa ti: “Okuya kovanhu oshi li oshinakuwanifwa shomwiitaveli keshe, kashi na neembudi kutya otai poushiinda ile okondje yomafuta.” — Mateus 10:7; Lukas 10:3.
4. Oshike sha kwatelwa mo mokuninga “ovayuli vovanhu”?
4 Jesus okwa li a teelela ovahongwa vaye va ninge shike? Mbela okwa li a hala va udife nopehe na ewiliko laye ile okwa li a hala va unganekwa ve li ongudu? Molwaashi omunhu umwe ita dulu okuudifila “ovanhu aveshe,” ovahongwa vaJesus ove na okukala va unganekwa ve li ongudu. Naasho osho Jesus a li a hala okutya ngaho eshi a lombwela ovahongwa vaye va ninge “ovayuli vovanhu.” (Lesha Mateus 4:18-22.) Jesus ka li ta popi omuyuli weeshi ta longifa ondjolo nokwa teelela eeshi di lye ko. Ponhele yaasho, okwa li ta popi kombinga yovayuli veeshi tava longifa eenete. Okukwata eeshi monghedi ya tya ngaho otaku pula oilonga youdiinini, okuunganekwa nosho yo elongelokumwe. — Lukas 5:1-11.
5. Omapulo ane elipi a pumbwa okunyamukulwa, nomolwashike?
5 Opo tu shiive kutya oolyelye tava udifa onghundana iwa kunena, otwa pumbwa okunyamukula omapulo ane taa shikula:
Ovashikuli vaJesus ove na okuudifa etumwalaka lilipi?
Ove na okukala ve na omalinyengotomheno elipi?
Ove na okulongifa eenghedi dilipi?
Oshilonga oshi na okulongwa fiyo openi, nofiyo onaini?
Omanyamukulo omapulo oo otae ke tu kwafela tu didilike mo kutya oolyelye tava longo oshilonga osho shokuxupifa eemwenyo naasho otashi ke tu twa omukumo tu twikile okuudifa. — 1 Timoteus 4:16.
ETUMWALAKA LILIPI LI NA OKUUDIFWA?
6. Oshike tashi ulike kutya Eendombwedi daJehova ohadi udifa etumwalaka lashili?
6 Lesha Lukas 4:43. Jesus okwa li a udifila ovanhu “evangeli louhamba waKalunga,” nokwa hala ovahongwa vaye va ninge sha faafana. Ovanhu velipi hava udifile ovanhu aveshe etumwalaka olo? Nopehe na omalimbililo, Eendombwedi daJehova ashike! Nokuli naavo vehe hole Eendombwedi daJehova ohave shi dimine. Pashihopaenenwa, diladila kwaasho omupristeri umwe omutumwa oo a kala moilongo ihapu ya yoolokafana a lombwela Ondombwedi yaJehova imwe. Moshilongo keshe omo a kala, omupristeri oo okwa pula Eendombwedi daJehova kutya etumwalaka lilipi hava udifa. Omupristeri okwa ti, “Aveshe kave na eendunge molwaashi ova pange enyamukulo la faafana kutya ohava udifa kombinga ‘yEvangeli lOuhamba waKalunga.’” Enyamukulo lEendombwedi odo itali ulike kutya fye omalai, ndele paulelalela otali ulike ashike kutya otwa hangana tu li Ovakriste vashili. (1 Ovakorinto 1:10) Kakele kaasho, Ouhamba waKalunga owo etumwalaka la fimana loshifo shOshungonangelo tai shiivifa Ouhamba waJehova. Oshifo osho ohashi nyanyangidwa momalaka 254, nohaku nyanayangidwa oupokati woshifo keshe 59 000 000 lwaapo. Osho otashi ulike kutya oshifo eshi osho unene hashi andjakanekwa mounyuni aushe.
Eendombwedi daJehova odo adike tadi udifa onghundana iwa yOuhamba waKalunga
7. Otu shi shii ngahelipi kutya ovafita veengeleka ihava udifa etumwalaka lashili?
7 Ovafita veengeleka ihava udifa kombinga yOuhamba waKalunga. Ngeenge tava popi kombinga yOuhamba, vahapu vomuvo ohava ti kutya oshinima shi li momutima womunhu. (Lukas 17:21) Ihava hongo ovanhu kutya Ouhamba waKalunga epangelo li li meulu olo tali pangelwa kuJesus. Ponhele yaasho, ohava popi ashike kombinga yaJesus pOkrismesa nosho yo pOpaasa. Ihava yelifile ovanhu kutya Ouhamba otau ka kandula po omaupyakadi aeshe ovanhu nonokutya mafiku otau ka hanauna po oukolokoshi aushe kombada yedu. (Ehololo 19:11-21) Oumbangi oo otau ulike kutya ovawiliki veengeleka kave shii osho Jesus ta ka ninga e li Ohamba yOuhamba waKalunga. Onghee hano, molwaashi kave udite ko etumwalaka laJesus, kave udite ko kutya omolwashike ve na okuudifa.
OTU NA OKULONGA OSHILONGA OSHO NOMALINYENGOTOMHENO ELIPI?
8. Elinyengotomheno li na sha noilonga yokuudifa lilipi la puka?
8 Ovahongwa vaJesus kave na okuudifa nelalakano lokulikola oimaliwa ile lokutungifa omatungo a denga mbada. Jesus okwa ti: “Onye mwa tambula oshali, yandjeni yo oshali.” (Mateus 10:8) Onghee hano, oilonga yokuudifa kai na okukala ongeshefa. (2 Ovakorinto 2:17) Ovahongwa vaJesus kave na okufutwa eshi tava udifa. (Lesha Oilonga 20:33-35.) Nonande elombwelo laJesus ola yela, eengeleka dihapu oda pwila mo ashike mokupula ongalo opo di file oshisho omatungo ado nokufuta ovafita novanailonga vavo. Osho osha ningifa ovafita veengeleka vahapu va ninge oipuna. — Ehololo 17:4, 5.
Oshilonga shokuudifa kashi na okukala ongeshefa
9. Eendombwedi daJehova ohadi ulike ngahelipi kutya ohadi udifa nelinyengotomheno la yuka?
9 Eendombwedi daJehova mbela ohadi umbu ongalo mOmalupale Ouhamba ile poyoongalele yado? Hasho! Oilonga yado ohai yambididwa nomayambidido opashimaliwa ehalo liwa. (2 Ovakorinto 9:7) Omudo wa dja ko, oda longa hanga eevili omabiliyona avali tadi udifa onghundana iwa, noda ninga omakonakonombiibeli e dulife peemiliyona omuwoi omwedi keshe. Ihadi futwa omolwoilonga yado yokuudifa, ndele ohadi longifa oimaliwa yado nehalo liwa mokulonga oshilonga osho. Omukonakoni woinima umwe okwa popya shi na sha noilonga yEendombwedi daJehova a ti: “Elalakano lado okuudifa nokuhonga.” Okwa ti yo kutya kadi na ovafita hava futwa. Onghee hano, ngeenge ihatu udifa nelalakano lokulikola oimaliwa, ohatu udifa nelinyengotomheno lashike? Ohatu udifa nehalo liwa molwaashi otu hole Jehova novanhu vakwetu. Eliyambo la tya ngaho otali wanifa po exunganeko olo li li mEpsalme 110:3. (Lesha.)
EENGHEDI DILIPI DI NA OKULONGIFWA?
10. Jesus novahongwa vaye ova li hava longifa eenghedi dilipi dokuudifa?
10 Jesus novahongwa vaye ova li va longifa eenghedi dilipi dokuudifa? Ova li hava i keshe opo tava hange ovanhu. Pashihopaenenwa, ova li hava udifa momapandavanda nopeenhele domalandifilo. Ova li yo hava i kovanhu momaumbo avo. (Mateus 10:11; Lukas 8:1; Oilonga 5:42; 20:20) Okuudifa eumbo neumbo oya li onghedi ya unganekwa yokuudifila ovanhu vomihoko adishe.
11, 12. Eenghendabala dEendombwedi daJehova dokuudifa onghundana iwa oda yooloka ko ngahelipi kwaado deengeleka?
11 Mbela eengeleka ohadi udifa ngoo onghundana iwa ngaashi Jesus a li a ninga? Luhapu ovafita ohava futwa ngeenge tava udifile oilyo yavo. Ovafita va tya ngaho ihava ka ninga ovanhu ovahongwa, ndele ohava kendabala okukaleka po ashike oilyo yavo oyo ve na nale. Pomhito imwe ova li va ladipika oilyo yavo i ka udifile ovanhu. Pashihopaenenwa momudo 2001, Omupapa John Paul II okwa li a shangela oilyo yongeleka yavo kutya oi na okuudifa evaengeli nokukala i na ouladi wa fa womuyapostoli Paulus, oo a ti: ‘Woo ame ngeenge itandi li udifa.’ Okwa ti vali kutya oilonga yokuudifa oi na okulongwa koilyo aishe yongeleka, ndele hakoohandimwe ashike ovo va deulilwa oilonga oyo. Ashike vamwe ova li va dulika keladipiko olo.
12 Ongahelipi kombinga yEendombwedi daJehova? Odo adike hadi udifa kutya Jesus okwa hovela okupangela e li Ohamba okudja mo 1914. Ohadi dulika kuJesus noda lenga oilonga yokuudifa monghalamwenyo yado. (Markus 13:10) Embo Pillars of Faith—American Congregations and Their Partners, ola ti kutya Eendombwedi daJehova oda fimaneka oilonga yokuudifa neenghono. Ola ti yo kutya ngeenge oda hange ovanhu ve na ondjala, ve na owike ile tava vele, ohadi kendabala oku va kwafela, ashike ihadi dimbwa kutya elalakano lado la fimana okuudifa kombinga yexulilo lounyuni ou nokuhonga ovanhu kombinga yexupifo. Eendombwedi daJehova otadi twikile okuudifa etumwalaka olo nokuhopaenena eenghedi dokuudifa odo da li hadi longifwa kuJesus novahongwa vaye.
OSHILONGA OSHI NA OKULONGWA FIYO OPENI, NOFIYO ONAINI?
13. Oilonga yokuudifa oi na okukala ya kwatela mo shike?
13 Jesus okwa ti kutya ovashikuli vaye ove na okuudifa nokuhonga ovanhu onghundana iwa ‘mounyuni aushe.’ Ova lombwelwa va ninge ovanhu ‘vomoiwana aishe’ ovahongwa. (Mateus 24:14; 28:19, 20) Osho osha hala okutya onghundana iwa oi na okuudifilwa ounyuni aushe.
14, 15. Oshike tashi ulike kutya Eendombwedi otadi wanifa po exunganeko laJesus li na sha noilonga kutya oi na okulongwa fiyo openi? (Tala efano pehovelo loshitukulwa.)
14 Eendombwedi daJehova odo adike da wanifa po exunganeko laJesus olo kutya onghundana iwa oi na okuudifilwa ounyuni aushe. Omolwashike hatu tile ngaho? MoAmerika omu na ovaudifi vomeengeleka 600 000, ofimbo Eendombwedi daJehova di li mo 1 200 000 tadi udifa onghundana iwa. Mounyuni aushe omu na ovafita vaKatolika 400 000, ndele Eendombwedi odi li mo eemiliyona 8 nasha, tadi udifa onghundana iwa moilongo 240. Nopehe na omalimbililo, Eendombwedi daJehova otadi udifa onghundana iwa mounyuni aushe, oyo tai tumbalekifa Jehova. — Epsalme 34:2; 51:17.
15 Eendombwedi daJehova otadi lalakanene okuudifila ovanhu vahapu onghundana iwa ngaashi tashi dulika fimbo exulilo inali uya. Ndele opo di ninge ngaho, oda toloka noda nyanyangida omamiliyona omambo, oifo, oufo mwa kwatelwa vokushiva ovanhu koyoongalele nokEdimbuluko, momalaka e dulife 700. Oishangomwa ya tya ngaho ohatu i yandje kovanhu oshali. Momudo wa dja ko, otwa nyanyangida oishangomwa omabiliyona 4.5 lwaapo ye likolelela kOmbiibeli. Otwa nyanyangida yo Eembiibeli di dulife pomamiliyona 200 do-New World Translation of the Holy Scriptures momalaka e dulife 130. Nokepandja letu lokointaneta oku na omauyelele momalaka e dulife 750. Eendombwedi daJehova odo adike tadi longo oshilonga osho shikumwifi.
16. Otu shi shii ngahelipi kutya Eendombwedi daJehova odi na omhepo iyapuki yaKalunga?
16 Oilonga yokuudifa oi na okuudifwa fiyo onaini? Jesus okwa ti kutya onghundana iwa otai ka udifwa fiyo exulilo le uya. Tu li Eendombwedi daJehova, ohatu udifa nelididimiko momafiku aa axuuninwa kekwafo ashike lomhepo iyapuki yaJehova. (Oilonga 1:8; 1 Petrus 4:14) Ovanhu vamwe vomomalongelokalunga otashi dulika va tye:“Otu na omhepo iyapuki.” Ndele mbela otava dulu ngoo okulonga oshilonga osho tashi longwa kEendombwedi daJehova momafiku aa axuuninwa? Vamwe ova kendabala okuudifa ngaashi Eendombwedi daJehova, ndele ova xulila mounyengwi. Vamwe vali ohava kala va hala okuudifa, ndele ohave shi ningi ashike oule wokafimbo. Vamwe vali otashi dulika va kendabale okuudifa eumbo neumbo, ndele itava udifa onghundana iwa yOuhamba. Onghee hano, itava dulu okulonga oshilonga shokuudifa osho Jesus a li a hovela.
OOLYELYE NAANAA TAVA UDIFA ONGHUNDANA IWA KUNENA?
17, 18. (a) Omolwashike tu na oushili kutya Eendombwedi daJehova odo adike tadi udifa onghundana iwa yOuhamba waKalunga kunena? (b) Oshike hashi tu kwafele tu twikile okulonga oshilonga shokuudifa?
17 Oolyelye tava udifa onghundana iwa yOuhamba kunena? Eendombwedi daJehova odo ashike hadi udifa onghundana iwa. Osho otu shi shii ngahelipi? Omolwaashi ohatu udifa etumwalaka li li mondjila, onghundana iwa yOuhamba waKalunga. Ohatu ka konga ovanhu tu va udifile, nokungaho ohatu longifa onghedi oyo i li mondjila. Ohatu udifa molwaashi otu hole Jehova nosho yo ovanhu vakwetu, osho tashi ulike kutya ohatu udifa nomalinyengotomheno a yuka. Otashi ulike kutya ohatu udifa mounyuni aushe, molwaashi ohatu udifile ovanhu aveshe novomalaka aeshe. Onghee hano, ohatu twikile okuudifa onghundana iwa yOuhamba fiyo osheshi exulilo le uya.
18 Oshikumwifi neenghono shili okutala oshilonga shokuudifa onghundana iwa sha denga mbada osho tashi longwa koshiwana shaJehova momafiku aa axuuninwa. Ndele mbela oshike hashi tu kwafele tu dule okulonga oshilonga osho? Omuyapostoli Paulus okwa yelifa a ti: “Kalunga Oye tuu ha longo munye okuhala nokulonga pahokwe yaye.” (Ovafilippi 2:13) Jehova na twikile oku tu pa eenghono odo twa pumbwa opo tu ninge ngaashi hatu dulu tu twikile okuudifa onghundana iwa yOhamba waKalunga. — 2 Timoteus 4:5.


text:
OSHITUKULWA 3
Ngeenge wa udifwa nai — Ngeenge ‘mwa ningafana nai nomukweni’
Linda okwa ti: “Omumwameme umwe womeongalo letu okwa li a lundila nge kutya onda vaka po oimaliwa yaye. Eshi ovanhu meongalo ve shi uda, vamwe ova li va ama kombinga yange ofimbo vamwe okombinga yaye. Lwanima, omumwameme oo okwe ke uya kwaame ta lombwele nge kutya okwa uda oo a kufa po oimaliwa yaye. Nonande okwa pange ombili, kanda li nde mu dimina po filufilu momutima wange.”
MBELA naave owa li wa udifwa nai kOmukriste mukweni ngaashi Linda? Shinyikifa oluhodi, elihumbato lavamwe lii ola udifa nai Ovakriste vamwe nola kuma oupamhepo wavo. Otashi dulika naave u li monghalo ya faafana.
Kape na osho tashi dulu “oku tu tukula mohole yaKalunga”
Oshoshili kutya ihashi kala shipu okudimina po Omukriste mukwetu oo e tu udifa nai. Ashike osho sha fimanenena, Ovakriste ove na okukala ve holafane. (Johannes 13:34, 35) Ngeenge wa udifwa nai kOmukriste mukweni, ohashi ku nyemateke nohashi kala tashi ku lulumike komutima. — Epsalme 55:12.
Ombiibeli otai ti kutya ope na omafimbo amwe Ovakriste hava “ningafana” nai. (Ovakolossi 3:13) Ashike ngeenge oshinima sha tya ngaho oshe tu ningilwa pauhandimwe, ohashi kala lela shidjuu kufye okuungaunga nonghalo oyo. Mbela oshike tashi dulu oku tu kwafela? Natu ka taleni komafinamhango atatu opamishangwa:
Tate yetu womeulu oku wete keshe shimwe. Jehova oha kala e wete oinima aishe oyo tai ningwa, mwa kwatela okuhenouyuki oko hatu ningilwa nosho yo ngeenge hatu mono oixuna. (Ovaheberi 4:13) Oha kala e tu uditile oukwao wananghali. (Jesaja 63:9) Navali iha efa ‘oudjuu ile efininiko’ ile nande omupiya waye umwe e tu ‘tukule ko kohole’ yaye. (Ovaroma 8:35, 38, 39) Nafye natu kale tu na etaleko la fa laye; inatu efa nande osha ile umwe a ye pokati ketu naJehova.
Okudimina po itashi ti owa hokwa osho sha ningwa po. Ngeenge hatu dimine po ovo ve tu udifa nai, itashi ti kutya otwa hokwa eenghatu davo ile kutya otwa tala ko oshinima osho va ninga shi li oshinima shahamakasha. Dimbuluka kutya Jehova iha hokwa nandenande oulunde, ashike ohe tu dimine po ngeenge sha pumbiwa. (Epsalme 103:12, 13; Habakuk 1:13) Jehova okwa hala tu mu hopaenene, nomolwaasho e tu ladipika tu kale hatu dimine po vakwetu. Ombiibeli oya ti: ‘Onya yaye ihai kalelele.’ — Epsalme 103:9; Mateus 6:14.
Ohatu ka kala twa pepelelwa ngeenge otwa kala ihatu kwatele vakwetu onghone. Ngahelipi mbela? Natu shi faneke ngaha. Tenheka nee ngeno emanya li na ondjudo yoshiyeleke peke loye, ove to kala nee we li yelula. Otashi dulika ngoo shi kale shipu okukala we li yelula oule wokafimbo. Ndele ongahelipi ngeenge owa kala we li yelula oule wefimbo? Mbela oto ka dula ngoo okukala we li yelula oule wominute donhumba, ile ovili ile shi dulife pwaasho? Nopehe na omalimbililo, okwooko kwoye otaku ka kala kwa loloka neenghono. Ondjudo yemanya inai lunduluka. Shi fike ngoo apa to kala we li yelula, opo ngoo pe fike to udu oudjuu walo. Osho osha faafana nonghone. Ngeenge otwa kala twa kwatela vamwe onghone, nonande efimbo ashike linini, ohatu ende ashike hatu liyahameke fye vene. Nomolwaasho Jehova te tu ladipike tuha kwatele ovanhu vakwetu onghone. Ngeenge otwa ningi ngaho, ohatu ka kala twa pepelelwa. — Omayeletumbulo 11:17.
“Onda li ndi udite Jehova a fa ta popi naame”
Oshike sha li sha kwafela Linda aha kale vali a kwatela onghone Omukriste mukwao oo a li e mu udifa nai? Okwa li a dilonga kOmushangwa oo tau tu ladipike tu kale hatu dimine po vakwetu. (Epsalme 130:3, 4) Ashike osho sha li she mu linyengifa unene osheshi a mona kutya Jehova ote ke tu dimina po, ngeenge nafye ohatu dimine po vakwetu. (Ovaefeso 4:32–5:2) Linda okwa popya shi na sha nanghee a kwafelwa keendjovo odo eshi a ti: “Onda li ndi udite Jehova a fa ta popi naame.”
Mokweendela ko kwefimbo, Linda okwa li a efa po onghone. Okwa li a dimina po Omukriste mukwao ndele tava ningi omaume. Osho osha kwafela Linda a twikile okulongela Jehova. Kala noushili kutya Jehova okwa hala oku ku kwafela u ninge sha faafana.


text:
ONDJOKONONA YONGHALAMWENYO
Okudulika kuJehova okwa etela nge omanangeko noupuna mahapu
Tate okwa li he tu lombwele ta ti: “Inatu lihonga tuu oshilihongomwa sha fimana kuNoa! Noa okwa li ha dulika kuJehova nokwa li e hole oukwaneumbo waye, nova li va xupifwa pefimbo lEyelu molwaashi aveshe ova li va ya monguluwato.”
OSHO osho unene handi dimbuluka shi na sha natate oo a li ha longo noudiinini nomulininipiki. Okwa li e hole ouyuki, nomolwaasho okwa li a hokwa etumwalaka lOmbibeli eshi e li uda oshikando shotete mo 1953, nokudja opo okwa li a ninga ngaashi ta dulu opo e tu honge osho e lihonga, tu li ovana vaye. Meme okwa li ngoo ta ongaonga okweefa po omifyuululwakalo dongeleka yaKatoolika. Ndele lwanima, okwa ka tambula ko omahongo Ombibeli.
Osha li shidjuu kovadali vetu okukonakona nafye molwaashi meme ka li e shii okulesha, na tate okwa li ha longo efimbo lihapu nonoudiinini moukalele. Omafimbo amwe tate okwa li ha kala ta kofa pefimbo lekonakono molwaashi okwa loloka. Ndele eenghendabala daye oda li lela da pondola. Molwaashi aame nda li oshiveli, onda li handi kwafele mokukonakona neendenge dange nhatu, okakadona novamati vavali. Luhapu otwa li hatu popi kombinga yanghee Noa a li e hole oukwaneumbo waye nonghee a li ha dulika kuKalunga. Onda li ndi hole ehokololo olo neenghono. Konima yefimbo lixupi eshi opo twa hovele okukonakona Ombibeli, otwa ka hovela okuya kokwoongala kOlupale lOuhamba li li moshilando Roseto degli Abruzzi, komunghulofuta waAdriatic muItalia.
Mo 1955, eshi nda li ndi na omido 11, fye nameme otwa li twa tavakana meemhunda twa yuka kouninginino kuRoma hatu i koshoongalele oshikando shotete. Okudja opo, onda kala ndi hole neenghono oyoongalele yakula.
Omudo wa ka shikula ko, onda ka ninginifwa, na diva konima yaasho, onda ninga omukokolindjila. Eshi nda wanifa omido 17, onda ninga omukokolindjila e likalekelwa muLatina, kolukadi laRoma, osho shi li eekilometa 300 lwaapo okudja peumbo letu. Pefimbo opo, oshilando osho osha li shipe novanhu kava li naanaa hava kala ve na ko nasha naasho ovashiinda shavo tava diladila. Ame nomukokolindjila mukwetu oo twa li hatu longo naye otwa li hatu hafele okuyandja oishangomwa ihapu yopaMbibeli, ndele onda li handi kala nda djuulukwa keumbo molwaashi onda li ndi munini natango. Ashike okudimbuluka kutya Jehova okwa hala ndi kale konhele oko osha li hashi kwafele nge molwaashi onda li nda hala okudulika kuye.
Lwanima onda ka tumwa kuMilan opo ndi ka kwafele shi na sha nomalongekido oshoongalele shopaiwana shomo 1963, sha li shi na oshipalanyole, “Onghundana iwa yaalushe.” Poshoongalele osho onda li nde liyamba okulonga pamwe navakwetu vahapu, mwa kwatelwa omumwatate umwe omunyasha a dja kuFlorence wedina Paolo Piccioli. Mefiku etivali loshoongalele, okwa ka yandja oshipopiwa shiwa neenghono shi na sha nokukala ino hombola ile ino hombolwa. Pefimbo opo te shi yandje onda li handi diladila kutya, ‘Omumwatate ou kape na efiku a ka hombole.’ Okudja poshoongalele osho, otwa ka hovela okushangelafana eenhumwafo notwa ka mona kutya otu na omalalakano a faafana, atushe otu hole Jehova notwa halelela okudulika kuye. Opo nee, otwa ka hombola mo 1965.
EENGHUNDAFANA NOVAFITA VEENGELEKA
Onda kala omukokolindjila wondjikilile oule womido 10 muFlorence. Osha li shihafifa okumona omaongalo taa kulu, naunene tuu okumona nghee ovanyasha tava ningi exumokomesho. Ame naPaolo otwa li hatu endafana navo hatu hafele eenghundafana doinima yopamhepo nosho yo omalihafifo, na Paolo okwa li ha dana navo etanga lokeemhadi. Oshoshili kutya onda li ndi hole okukala pamwe nomushamane wange, ndele onda li ndi shii yo kutya okwa pumbwa okuulikila omaukwaneumbo novanyasha meongalo kutya oku na ko nasha navo mokukala pamwe navo.
Fiyo okunena, ohashi hafifa nge okudiladila shi na sha naavo twa li hatu konakona navo Ombibeli. Umwe womuvo oAdriana, oo a li a kundafana nomaukwaneumbo avali shi na sha naasho a li te lihongo. Omaukwaneumbo oo okwa li a pangela a shakene nomufita opo a kundafane kombinga yomahongo amwe ongeleka, ngaashi Oukwatatu nomwenyo ihau fi. Ovafita vatatu ova li va ongala nomaukwaneumbo oo. Onghedi omo ovafita va yelifa omahongo avo oya li ya kitakana neenghono notai kondjifafana, novakonakoni vetu ova li ve shi mona mo kutya omahongo avo kaa li taa tu kumwe nOmbibeli. Oshidjemo, oilyo yomaukwaneumbo oo 15 oya li ya ninga Eendombwedi.
Oshoshili kutya kunena ohatu udifa meenghedi da yooloka ko kwaayo. Paolo okwa kala ha shakene novafita veengeleka luhapu, nokwa ka kala a pyokoka mokuyelifa osho twa itavela. Pomhito imwe, okwa li ta popi nongudu yovanhu ovo vehe fi Eendombwedi. Osha ka yela mo nawa kutya, ovafita ova li va lombwela vamwe vomovapwilikini va ka pule omapulo taa fifa Paolo ohoni. Ndele oinima inai ka enda vali ngaashi ovafita va li va pangela. Omunhu umwe okwa li a pula ngeenge oshi li ngoo mondjila ongeleka i limbwange mumwe nopolitika. Ashike ovafita kava li ve shii kutya nava nyamukule ngahelipi. Ombadilila, eelamba oda ka dima nomutumba wavo owa li wa xulila opo. Konima yomido donhumba, otwa ka uda kutya ovafita ovo va li va pangela omhangela ku dimwe eelamba ngeenge eenghundafana itadi ende ngaashi va hala.
OINAKUWANIFWA IPE
Konima yomido 10 okudja eshi ame naPaolo twa hombola, otwa li twa shivwa tu ye moilonga youpashukilishikandjo. Paolo okwa li e na oilonga iwa, onghee hano, kasha li shipu okuninga etokolo la tya ngaho. Ndele konima eshi twe shi dilonga pamwe neilikano, otwa ka tokola tu longe oshilonga osho. Otwa li hatu hafele okukala nomaukwaneumbo oo hae tu idilile. Keenguloshi, luhapu otwa li hatu konakona tu li ongudu, na Paolo okwa li ha kwafele ounona noilonga oyo va fiilwa kovahongifikola, unene tuu momwaalu. Paolo okwa li e hole okulesha neenghono nosho yo okuhokolola osho a lesha shihokwifa notashi tu omukumo. MOmaandaxa, luhapu otwa li hatu ka udifa meedoolopa omo muhe na Eendombwedi, nokushiva ovanhu ve uye koshipopiwa komatango.
Konima eshi twa kala moilonga youpashukilishikandjo oule ashike womido mbali, otwa ka shivwa tu ka longe koBetel muRoma. Paolo okwa li ha longo noinima yopaveta, ofimbo ame nda li handi longo kOshikondo shOifo. Osho osha li shidjuu molwaashi hasho twa li twa ika, ndele otwa li twa hala okudulika. Otwa li hatu kala twa tunhukwa eshi tu wete oilonga ihapu neenghono tai longwa moshitaimbelewa nosho yo eshi ovamwatate muItalia tava hapupala neenghono. Pefimbo opo, epangelo laItalia ola li la pitika Eendombwedi daJehova di kale di li elongelokalunga li li paveta. Otwa li twa hafela neenghono oshilonga shetu osho shipe.
Eshi twa li hatu longo kObetel, etaleko letu lopamishangwa li na sha nohonde ola ka shiivika apeshe. Pehovelo lo 1980 nasha, opa li oshibofa shopamhangu osho sha li sha halukifa ovanhu vahapu. Ovalihomboli vamwe vEendombwedi ova li va lundilwa kutya ovo va etifa efyo lokamonakadona, nonande oka fya omolwomukifi womohonde oo wa li u yadi muItalia nomoilongo yopoushiinda. Ovamwatate novamwameme vomObetel ova li va kwafela oohaende ovo va li ve lile po ovadali ovo Ovakriste. Opa li pa nyanyangidwa okafo noshifo she likalekelwa sho-Awake! opo i kwafele ovanhu va shiive nova ude ko osho Eendjovo daKalunga tadi ti shi na sha nohonde. Peemwedi odo, Paolo luhapu okwa li ha longo eevili 16 mefiku nopehe na olufuwo. Onda li handi ningi keshe osho handi dulu opo ndi mu yambidide.
ONGHALO OYA KA LUNDULUKA VALI
Konima eshi twa kala twa hombola oule womido 20, opa ka ningwa sha osho twa li inatu shi teelela. Onda li ndi na omido 41 ofimbo Paolo e na 49, eshi nde mu lombwela kutya onda fa nde lihumbata. Onda ka hanga a shanga membo laye lokushanga oinima yefiku keshe, ta ti: “Eilikano: Ngeenge osho oshoshili, tu kwafa tu kale moilonga yefimbo li yadi, tuha talale pamhepo notu tule po oshihopaenenwa shiwa tu li ovadali. Ndele onda hala unene u kwafe nge ndi tule moilonga nande opersenda imwe yaashishe osho nda kala handi popi komutune oule womido 30 da pita.” Paife ngeenge handi diladila kwaasho, ondi wete shili kutya Jehova okwa nyamukula omailikano etu naPaolo.
Eshi Ilaria a dalwa, ope ke uya omalunduluko manene monghalamwenyo yetu. Otwa li hatu kala twa teka omukumo omafimbo amwe, ngaashi naanaa sha hokololwa mOmayeletumbulo 24:10, eshi a ti: “Ngenge wa monika wa fya ounye, efiku loluhepo eenghono doye tadi ka ninipala.” Ashike otwa kala hatu yambididafana.
Paife Ilaria oha popi lwoikando kutya okwa pandula eshi a dalwa kovadali ovo va kala ve lipyakidila moilonga yefimbo li yadi. Okwa kala alushe e udite kutya otu mu hole notu na ko nasha naye. Onda li handi uhala naye noku mu fila oshisho. Konguloshi ngeenge Paolo okwe uya keumbo, okwa li ha kala ta manifa oilonga yaye, ndele nande ongaho, okwa li ha kala naye, ha danauka naye nohe mu kwafele noilonga yofikola oyo ha fiilwa kovahongi. Okwa li ha ningi ngaho nonande osha li hashi mu pula a kale oupafi fiyo opombali ile ponhatu yokeengulasha opo a manife oilonga yaye. Luhapu Ilaria okwa li e hole okupopya ta ti: “Tate okaume kange kopofingo.”
Opo tu kwafele Ilaria a ninge eshi sha yuka, otwa li tu na oku mu pa outekuduliko tashi dulika nokuli wa kwata moiti. Ohandi dimbuluka efiku limwe eshi a li ta danauka nakahewa kaye ndele ta ningi oshinima shimwe shii. Otwa li twe mu pa omayele opaMbibeli opo a mone kutya ke na okulihumbata monghedi ya tya ngaho. Otwa li yo twe mu lombwela a pe kahewa kaye ombili moipafi yetu.
Ilaria oha ti kutya ohole yovadali vaye yokuhola oukalele oye mu kwafela a kale naye e hole oukalele. Molwaashi paife okwa hombolwa, oku udite ko lela kutya omolwashike sha fimana okudulika kuJehova nokushikula ewiliko laye.
OKUDULIKA NOPOMAFIMBO A NYIKIFA OLUHODI
Mo 2008, Paolo okwa ka monika okankela. Pehovelo Paolo okwa li ta monika a fa ta xwepopala, nokwa li sha twa nge omukumo. Otwa li twa kendabala okukonga eendokotola da pyokoka opo di mu pe ekwafo lopaunamiti. Ame naIlaria otwa li hatu ilikana omailikano male kuJehova opo e tu kwafele tu taalele onakwiiwa. Ndele nande ongaho, osha li shidjuu kwaame okutala omulumenhu oo a li e na eenghono ta nghundipala neenghono. Eshi a ka fya mo 2010, osha li sha yahameka nge neenghono. Ashike ohashi hekeleke nge okudiladila koilonga aishe oyo twa longa oule womido 45 odo twa kala twa hombola. Otwa longela Jehova ngaashi hatu dulu nondi shi shii kutya ita ka dimbwa oilonga yetu. Onda teelela nodjuulufi eshi Paolo ta ka nyumunwa ngaashi Jesus a popya muJohannes 5:28, 29.
“Ohandi kala ndi udite nda fa okakadona kanini oko ke hole ehokololo laNoa. Fiyo okunena onda tokola toko okudulika kuJehova”
Fiyo opaife ohandi kala ndi udite nda fa okakadona kanini oko ke hole ehokololo laNoa. Fiyo okunena onda tokola toko okudulika kuJehova kashi na nee mbudi kutya otashi pula shike. Ondi shi shii kutya oupyakadi ile eliyambo keshe olo twa ninga ile keshe osho twa kanifa itai dulu okuyelekwa nomanangeko noupuna oo Jehova e tu pa. Onde shi didilika monghalamwenyo yange kutya, okudulika kuJehova alushe ohaku eta ouwa.


text:
Vamwe ovo ve liyamba va longe nehalo liwa moFilipine
OMIDO omulongo lwaapo da pita, ovalihomboli vomido 30 nasha, Gregorio naMarilou, ova li hava kokola ondjila muManila nopefimbo opo tuu opo otava longo oilonga yokulikongela omboloto omafiku aeshe oshivike. Osho osha li shidjuu, ashike ova li hava pondola. Lwanima Marilou okwa li a pewa ondodo yopombada, a ningwa omenindjela yombaanga omo a li ha longo. Okwa ti: “Molwaashi oilonga oyo twa li tu na oya li hai futu nawa, otwa li tu na onghalamwenyo youdjeko.” Ovalihomboli ovo ova li lela ve na ouxupilo u li nawa nomolwaasho ova li va tokola okulitungila eumbo olo va kala va hala, moshitukulwa shiwa neenghono osho shi li eekilometa 19 koushilo waManila. Ova li va ninga eudafano nehangano lonhumba olo li va tungile nova li ve na okukala hava futu ehangano olo omwedi keshe, oule womido 10.
“ONDA LI NDI UDITE NDA FA HANDI NYEKE JEHOVA”
Marilou okwa hokolola ta ti: “Oilonga yange oyo ipe oya li tai pula efimbo neenghono dange dihapu nokanda li vali ndi na lela ohokwe momalipyakidilo opamhepo. Onda li ndi udite nda fa handi nyeke Jehova.” Okwa yelifa ta ti: “Kanda li vali handi dulu okulongifa efimbo la wana moilonga yaJehova ngaashi nda li de mu udanekela.” Molwaashi Gregorio naMarilou kava li va hafela onghalo omo va li, efiku limwe ova kala omutumba va kundafane kutya onghalamwenyo yavo oya yuka naanaa peni. Gregorio okwa ti: “Otwa li twa hala okuninga po omalunduluko, ashike katwa li tu shii lela kutya natu ninge po shike. Otwa li twa kundafana kombinga yanghee hatu dulu okulongifa onghalamwenyo yetu pauyadi moilonga yaJehova, naunene tuu eshi tuhe na ounona. Otwa li yo twa pula Jehova meilikano e tu wilike.”
Pefimbo opo, ova li va uda oipopiwa i lili noku lili tai popi shi na sha noku ka longa oko ku na omhumbwe inene yovaudifi vOuhamba. Gregorio okwa ti: “Otwa li tu udite kutya oipopiwa oyo oi li enyamukulo laJehova komailikano etu.” Ovalihomboli ovo ova li va ilikana Jehova e va kwafele va kale ve na eitavelo la kola opo va kale ve na ouladi wokuninga omatokolo e li mondjila. Endangalati limwe olo la li mondjila yavo olo eumbo olo la li inali pwa natango okutungwa. Pefimbo opo ova hangwa nale va futa ko eedula nhatu. Mbela oshike va li ve na okuninga po? Marilou okwa ti: “Ngeenge otwa xulifa po oilonga oyo yokutunga, ohatu kanifa oimaliwa aishe oyo twa futa nale, yo oya li nee ihapu. Ashike otwa li tu shii kutya otu na okuninga ehoololo kutya ohatu ka pitifa komesho ehalo laJehova ile omahalo etu vene.” Eshi va diladila keendjovo domuyapostoli Paulus di na sha nokutala ko oinima yomounyuni i li “oshiponga,” ova xulifa po oilonga oyo yokutungifa eumbo lavo, va efa po oilonga yavo, tava landifa po oinima yavo ihapu nova tembukila komukunda wonhumba oo u li kokanhunhu kaPalawan, oko ke li eekilometa 480 lwaapo kolukadi laManila. — Fil. 3:8.
OVA LI VE “LIHONGA OSHIHOLEKWA”
Ofimbo Gregorio naMarilou inava tembuka, ova li va kendabala okulilongekidila onghalamwenyo yanafangwa, ashike kava li ve shii kutya onghalamwenyo yavo otai ka kala lela ya tya ngahelipi fiyo osheshi va fika konhele oko va tembukila. Marilou okwa ti: “Otwa li twa kumwa, molwaashi kaku na olusheno noinima ikwao oyo hai ningifa onghalamwenyo i kale ihe fi idjuu. Ponhele yokutema efiya tu teleke, otwa li tu na oku ka tyava oikuni opo tu teleke. Onda li nda djuulukwa okuya keenhele domalandifilo, oku ka lya keenhele donhumba nosho yo oinima ikwao oyo hai ningwa moshilando.” Ndele nande ongaho, ovalihomboli ovo ova kala nokulidimbulukifa kutya omolwashike va tembukila konhele oko, nokonima yefimbo lixupi ova ka ikilila onghalo. Marilou okwa ti: “Paife ohandi hafele okutala eshito liwa, mwa kwatelwa eenyofi odo hadi kala tadi vilima konguloshi. Naasho sha fimanenena oshosho kutya, ohashi kala shihafifa okumona ovanhu ve na oipala tai ulike ehafo eshi hatu va udifile. Eshi hatu longo oku, otwe ‘lihonga oshiholekwa’ shi na sha nokukala twa wanenwa.” — Fil. 4:12, NW.
Gregorio naMarilou ova ti: “Kape na osho tashi dulu okuyelekwa nehafo olo hali di mokumona ovo vape tava ningi exumokomesho lopamhepo. Paife otu udite kutya onghalamwenyo yetu oi na eityo shi dulife nale”
Gregorio okwa ti: “Eshi twe uya oku, okwa li ashike ku na Eendombwedi nhee. Oda li da hafa neenghono eshi nda hovela okukala handi yandje oshipopiwa shomoipafi oshivike keshe nokudenga oshiketala ngeenge hatu imbi omaimbilo Ouhamba.” Moule ashike womudo umwe, ovalihomboli ovo ova li va mona nghee ongudu oyo inini ya enda tai kulu fiyo ya ninga eongalo mu na ovaudifi 24. Gregorio okwa ti: “Ohole oyo twa kala hatu ulikilwa keongalo olo oye tu kuma neenghono.” Kunena, eshi tava diladila komido di dulife puhamano odo va kala tava longo koshitukulwa osho she likalela, ova ti: “Kape na osho tashi dulu okuyelekwa nehafo olo hali di mokumona ovo vape tava ningi exumokomesho lopamhepo. Paife otu udite kutya onghalamwenyo yetu oi na eityo shi dulife nale.”
“ONDA ‘MAKELA, NONDA MONA OUWA WAJEHOVA’!”
Ovamwatate novamwameme 3 000 lwaapo vomuFilipine ova tembukila koitukulwa oko ku na omhumbwe inene yovaudifi vOuhamba. Momuvalu oo omwa kwatelwa ovamwameme inava hombolwa ve li 500. Natu ka taleni koshihopaenenwa shaKaren.
Karen, oo paife e na omido 20 nasha, okwa kulila modoolopa yaBaggao, muCagayan. Fimbo a li natango e na omido omulongo nasha, luhapu okwa kala ha diladila shi na sha nokutamununa mo oukalele waye. Okwa hokolola ta ti: “Onda li nda hala okutembukila oko ku na omhumbwe inene yovaudifi, molwaashi onda li ndi shii kutya efimbo olo la fyaala ko olixupi nonokutya ovanhu vomaludi aeshe ova pumbwa okuuda etumwalaka lOuhamba.” Karen okwa li a konga ewiliko laJehova okupitila meilikano, nonande vamwe moukwaneumbo wavo ova li tave mu ladipike a lalakanene ehongo lopombada ponhele yokutembukila koitukulwa yokokule a ka udife. Okwa li yo a popya navamwe ovo tava udifa koitukulwa ye likalela. Eshi a li e na 18, okwa li a tembukila koshitukulwa osho shi li eekilometa 64 okudja modoolopa yavo.
Eongalo linini olo Karen a li a ka yambidida ola li hali udifile moshitukulwa shokeemhunda shi li popepi nOmunghulofuta wEfuta la Mwena. Karen okwa ti: “Eshi nda dja muBaggao nda tembukila keongalo olo lipe, otwa li twa enda po omafiku a-3, hatu londo eemhunda fye hatu londoloka notwa li twa tauluka omilonga lwoikando i dulife po 30.” Okwa weda ko ta ti: “Onda li ndi na okweenda eevili 6 opo ndi ye kovakonakonimbibeli vamwe, nonda li handi nangala komaumbo avo mefiku la landula handi ende vali eevili 6 eshi handi shuna keumbo.” Ndele mbela eenghendabala odo oda li ngoo tadi ti sha? Karen okwa popya te limemesha ta ti: “Omafimbo amwe, omaulu ange ohaa kala taa vele, ashike ohandi ningi omakonakonombibeli aeshe e li 18. Onda ‘makela, nonda mona ouwa waJehova’!” — Eps. 34:9.
“ONDE LIHONGA OKUKALA NDE LINEEKELA MUJEHOVA”
Oshike sha li she linyengifa omumwameme ina hombolwa womido 40 nasha wokOilongo ya Hangana, wedina Sukhi, a tembukile koFilipine? Mo 2011 okwa li a ya koshoongalele shoshikandjo oko kwa li kwa pulwapulwa ovalihomboli vonhumba. Ova hokolola kombinga yanghee va li va landifa po oiniwe yavo ihapu opo va tembukile koMeksiko va ka kwafele moilonga yokuudifa. Sukhi okwa ti: “Omapulapulo oo okwa ningifa nge ndi diladile komalalakano oo nda li inandi a diladila nande onale.” Eshi Sukhi, oo Omuindia, a uda kutya ope na omhumbwe inene yoku ka kwafela Ovapunjabi ovo ve li muFilipine, okwa li a tokola okuya ko a ka kwafele. Ndele mbela okwa li e na okutauluka omandangalati eilipi?
Okwa ti: “Kanda li ndi shii ngeenge otashi ka kala shidjuu kwaame okutokola kutya oinima ilipi ndi na okulandifa po naai ndihe na okulandifa po. Shimwe vali, onda kala ndi na onghalamwenyo youdjeko mokafuleta aame andike oule womido 13, ndele onda li nda tembukila keumbo lovapambele vange oule wokafimbo. Osho kasha li shipu, ashike osha li tashi kwafele ndi lilongekidile oku ka kala nonghalamwenyo yanafangwa.” Omashongo elipi a li a shakeneka eshi a tembukila koFilipine? Okwa ti: “Oumbada wokutila omapuka nodjuulufi yokudjuulukwa keumbo oyo unene ya li eshongo kwaame. Onde lihonga okukala nde lineekela Jehova shi dulife nale.” Ndele mbela osho osha kwafela sha ngoo? Sukhi okwa popya te limemesha ta ti: “Jehova okwe tu lombwela kutya, ‘Yelekeni nge nye mu tale ngeenge ihandi ke mu lokifila enangekonoupuna.’ Onda li nda mona kutya onda wanifilwa eendjovo odo eshi omunhu umwe a li a pula nge ta ti, ‘Oto ka aluka vali naini? Natango ondi na omapulo mahapu.’ Ohandi kala nda hafa neenghono nondi udite nda wanenwa eshi handi dulu okukwafela ovanhu ovo va fya ondjala yopamhepo.” (Mal. 3:10) Sukhi okwa weda ko ta ti: “Okutokola kutya nandi tembuke oko unene kwa li oshinima shidjuu kwaame. Ashike konima eshi nda ninga etokolo olo, onda li nda kumwa okumona nghee Jehova ta yambidida nge moshinima keshe.”
“ONDA FINDA OUMBADA”
Omumwatate a hombola wedina Sime, oo paife e na omido 30 nasha, okwa li a dja muFilipine a ka konga oilonga oyo hai futu nawa koshilongo shimwe shopOushilo woPokati. Fimbo e li koshilongo oko, okwa li a ladipikwa komupashukilishikandjo nosho yo koshipopiwa osho sha li sha yandjwa koshilyo shimwe shOlutuwiliki, naasho osha li she mu linyengifa a kale a pitifa Jehova komesho monghalamwenyo yaye. Sime okwa ti: “Ashike onda li nda tila neenghono okweefa po oilonga yange.” Ndele nande ongaho, okwa li a efa po oilonga yaye ndele ta shuna kuFilipine. Paife Sime nomukulukadi waye, Haidee, otava udifa muDavao del Sur, osho shi li kolukadi loshilongo nokwa pumbiwa ovaudifi vOuhamba vahapu opo va mane ko oshitukulwa osho shinenenene. Sime okwa ti: “Ngeenge handi diladila konakudiwa, ohandi kala nda hafa neenghono eshi nda finda oumbada wokutila okweefa po oilonga yange nosho yo eshi nda pitifa Jehova komesho. Kape na nande osha tashi dulu oku ku kwafela u kale u udite wa wanenwa shi dulife okulongela Jehova ngaashi to dulu!”
“OTASHI TU KWAFELE TU KALE TU UDITE TWA WANENWA FILUFILU!”
Eshi ovakokolindjila ovalihomboli vomido 30 nasha, Ramilo naJuliet, va uda kutya eongalo limwe olo li li ashike eekilometa 30 lwaapo okudja peumbo lavo ola pumbwa ekwafo, ova li ve liyamba va ka kwafele. Onghee hano, oshivike keshe, kutya nee otaku lokwa ile itaku lokwa, Ramilo naJuliet ova li hava i molweendo lwoikando nomota yavo opo va ye kokwoongala nosho yo momapya pamwe neongalo olo. Nonande oshi li eshongo kuvo okweenda meendjila di na oingolongonyo nokeenhopa doiti dovaendi vokolupadi, ova hafa eshi va tamununa mo oukalele wavo. Ramilo okwa ti: “Ame nomukulukadi wange otu na ovakonakonimbibeli 11 aveshe kumwe. Okulonga oko ku na omhumbwe inene okwa kwatela mo okuninga omaliyambo, ashike otashi tu kwafele tu kale tu udite twa wanenwa filufilu.” — 1 Kor. 15:58.
Mbela ino hala okulihonga shihapu shi na sha noku ka longa oko ku na omhumbwe inene yovaudifi vOuhamba moshilongo sheni ile kondje yoshilongo? Ngeenge osho, popya nomupashukilishikandjo weni nokulesha oshitukulwa shi na oshipalanyole, “Mbela ito dulu ‘okuyaukila kuMakedonia’?” shi li mOukalele Wetu wOuhamba waAuguste 2011.
Lihonga shihapu
Ovakokolindjila ova longekidilwa eefikola dilipi?
Edeulo le likalekelwa lilipi hali pewa ovo hava longifa efimbo lavo moilonga yokuudifa Ouhamba?


text:
Oto dulu okuhekelekwa nokuhekeleka yo vamwe
Tu li ovanhu inava wanenena, atushe ohatu hangwa komauyahame, naamwe nokuli otaa twala mefyo. Ndele mbela ohatu ungaunga ngahelipi nomaudjuu oo ngeenge e tu hanga?
Ehekeleko olo hatu pewa kovapambele, kookaume nokovaitaveli vakwetu, olo unene hali tu kwafele tu ungaunge nomaudjuu.
Olune nosho yo eendjovo dopahole dakaume otadi dulu okukala da fa omuti wokuvelula nokutulumukifa. (Omayel. 16:24; 18:24; 25:11) Ndele Ovakriste vashili ihava kala ashike va hala okuhekelekwa. Ohava ningi eenghendabala va ‘hekeleke ava ve li moudjuu keshe, nehekeleko olo Kalunga [e va hekeleka nalo].’ (2 Kor. 1:4; Luk. 6:31) Omupashukili woshitukulwa umwe wokoMeksiko, wedina Antonio, okwa li a ninga sha faafana.
Eshi Antonio a li a monika okankela yomohonde, okwa li a nyemata neenghono. Ndele nande ongaho, okwa ninga eenghendabala opo a kondjife omaliudo mai. Okwa li eshi enda ngahelipi mbela? Okwa li ha imbi omaimbilo Ouhamba nokudilonga keendjovo dao. Okwiilikana mokule nokulesha Ombibeli nako okwa li kwe mu hekeleka neenghono.
Antonio okwa ka mona kutya ovaitaveli vakwao navo ova li ve mu kwafela neenghono. Okwa ti: “Ngeenge ame nomukulukadi wange twa wililwa po, ohatu ifana omupambele wetu oo eli omukulunhuongalo e uye a ilikane pamwe fye. Osho osha li she tu hekeleka neenghono noshe tu mbilipaleka pamaliudo.” Okwa ti vali: “Otwa pandula kekwafo lovapambele vetu nosho yo lovamwatate eshi ve tu kwafela tu kondjife omadiladilo mai meni lefimbo lixupi.” Ka li tuu a pandula eshi a kwafelwa kookaume ovo ve na ko nasha naye!
Oshinima shimwe vali osho tashi dulu okukala ekwafo linene pefimbo lomaupyakadi osho omhepo iyapuki oyo twa udanekelwa. Omuyapostoli Petrus okwa ti kutya omhepo iyapuki yaKalunga oyo “oshiyandjwa,” ile tu tye, oshali. (Acts 2:38) Oushili wa tya ngaho owa li we limonikila pOpentekoste 33 O.P eshi ovanhu vahapu va li va vaekwa nomhepo iyapuki. Ndele nande Petrus okwa li ta popi shi na sha novavaekwa, atusheni ohatu dulu yo oku i pewa. Oshali yomhepo iyapuki ihai pu po, onghee hano, omolwashike ito kala ho ilikana alushe u i pewe? — Jes. 40:28-31.
ULIKA KUTYA OU NA KO NASHA SHILI NAAVO TAVA MONO OIXUNA
Omuyapostoli Paulus okwa li e lididimikila omaudjuu mahapu, nopeemhito dimwe okwa li a taalela efyo. (2 Kor. 1:8-10) Ndele ka li a wililwa po koumbada wokutila efyo. Okwa li a hekelekwa kokukala e shii kutya Kalunga ote ke mu kwafela. Okwa shanga a ti: “Kalunga naXe yOmwene wetu Jesus Kristus na hambelelwe, oXe yefilonghenda naKalunga kehekeleko alishe, ou te tu hekeleke moudjuu wetu aushe.” (2 Kor. 1:3, 4) Paulus ina kala e lietela onghenda omolwomaupyakadi aye. Ponhele yaasho, okulididimika kwaye okwe mu kwafela a kulike ohole yokuhola ovamwaxe, nokungaho, okwa li ha hekeleke vamwe ovo va pumbwa okuhekelekwa.
Eshi oudu waAntonio wa li wa xwepopala, okwa li a shuna moilonga yaye youpashukili woshitukulwa. Okwa li ha ulikile alushe ovaitaveli vakwao hole, ndele ye nomukulukadi waye ova ka ninga eenghendabala de likalekelwa opo va kale hava talele po nokutwa omukumo ovo tava vele. Pashihopaenenwa, konima eshi va li va talela po Omukriste umwe oo a li ta kondjo noudu wa kwata moiti, Antonio okwa li a didilika kutya omumwatate oo iha i vali kokwoongala. Okwa ti: “Hamolwaashi a li ehe hole Jehova ile ovamwaxe, ndele omolwouvela oo ta kondjo nao nowe mu ningifa a kale e udite ehe na oshilonga.”
Opo Antonio a twe omukumo omumwatate oo ta vele, okwa li e mu pula a ka ilikane kokavilo kamwe. Nonande omumwatate oo okwa li e udite ina wana, okwa li a dimina oku ka ilikana. Antonio okwa ti: “Okwa li a ilikana eilikano liwa, nolwanima okwa li ta monika a fa haye molwaashi okwa li vali e udite e na oshilonga.”
Atusheni otashi dulika tu shakeneke oupyakadi wonhumba ile wongadi. Ndele ngaashi Paulus a popya, osho otashi ke tu linyengifa tu hekeleke vamwe pefimbo opo va pumbwa ehekeleko. Onghee hano, natu kaleni hatu kenukile Ovakriste vakwetu ovo tava mono oixuna nokuhopaenena Kalunga ketu, Jehova, mokukala hatu tu vamwe omukumo.


text:
Onhumwafo ya dja kOlutuwiliki
Kovaudifi vakwetu vOuhamba ovaholike:
KALA nee ngeno wa fa u liwete u li oshilyo shoukwaneumbo waBetel moBrooklyn ongula yEtitano 2 Oktoba 1914. Natu tye nee ou li omutumba poshipundi opo ho kala alushe pefimbo loshuumbululwa, mwa teelela omumwatate C. T. Russell a fike. Opo nee, ou wete eshi omumwatate Russell ta yeulula omuvelo womonhele yokulila omo mu li. Okwa mwena po oule wokafimbo ngaashi ha ningi shito, ndele ta popifa nehafo oukwaneumbo waBetel ta ti: “Mwa lele po amushe!” Ndele ponhele yokukala omutumba poshipundi shaye osho shi li koxulo yoshitaafula, okwa hakela omake ndele ta ningi eshiivifo litunhula tali ti: “Omafimbo ovapaani okwa xula po; eehamba doiwana itadi ka pangela vali.” Eshiivifo olo ola li lihafifa neenghono kwoove molwaashi owa kala nale wa teelela oshinima osho okudja ngoo eshi wa ninginifwa. Mu li oukwaneumbo waBetel, omwa pandula onghundana oyo ye mu shambula, nomwa hakela omake efimbo lile.
Okudja eshi omumwatate Russell a li a ninga eshiivifo olo litunhula, opa pita paife omido efele lwaapo. Ndele mbela Ouhamba owa pondola shike okudja pefimbo olo? Owa pondola shihapu neenghono. Jehova okwa kala ta yelifa nokudeula oshiwana shaye kanini nakanini okupitila melongekido lOuhamba, osho sha li ashike omayovi manini mo 1914, ndele paife oshi dulife pomamiliyona aheyali netata. Ouwa ulipi wa mona pauhandimwe meenghedi omo Jehova a kala ta deula oshiwana shaye?
Kunena, luhapu ohatu udu ovamwatate tava ti, “Etemba laJehova lomeulu otali pula komesho!” naasho oshi li mondjila. Ashike, oushili oyoo kutya okudja mo 1914, etemba lomeulu, olo tali faneke oshitukulwa shehangano laJehova shomeulu, ola kala tali endelele neenghono, ngaashi to ke shi mona moshishangomwa eshi ngeenge owe shi lesha noukeka. Opo onghundana iwa i dule okuudifwa mounyuni aushe, ovaudifi vOuhamba ova kala tava longifa eenghedi di lili noku lili dokuudifa, ngaashi okuudifa okupitila moifokundaneki, okuudifa taku longifwa omapulakata, eekino, oukalata vokuyandja oundombwedi, eengalamafona, oradio nosho yo ointaneta.
Molwaashi Jehova okwa nangeka noupuna oilonga yetu, paife ohatu nyanyangida oishangomwa yetu oyo ihokwifa momalaka e dulife po 700 nohatu i yandje kukeshe umwe nopehe na okupula ofuto. Ope na yo ovaliyambi ovo hava kwafele mokutunga Omalupale Ouhamba, Omalupale Oyoongalele nosho yo oitaimbelewa, kutya nee omoilongo oyo ya hepuluka ile oyoyo ya hepa. Ngeenge moitukulwa yonhumba mwa holoka oiponga yopaushitwe, ovamwatate novamwameme ovaholike ohava ka kwafela meendelelo ovo ve li moitukulwa oyo, osho tashi ulike kutya ova ‘dalwa shili va kwafe moluhepo’ ngaashi Ombibeli tai ti. — Omayel. 17:17.
Omafimbo amwe, ovawiliki vomalongelokalunga novapataneki vakwao ohava “eta oixuna mokupengifa omhango,” ashike otashi pameke eitavelo okumona kutya peemhito dihapu eenghendabala davo oda ningifa ‘evangeli li tandavele,’ ponhele yoku li ya moshipala ngaashi va li va lalakanena. — Eps. 94:20; Fil. 1:12.
Molwaashi omu li ‘ovapiya’ vakwetu, oshi li oufembanghenda kufye okukala hatu longeleni Kalunga moukumwe. Shilipalekweni kutya otu mu hole neenghono amushe. Ohatu ilikana opo embo eli li mu kwafele mu kale mwa lenga efyuululo leni lopamhepo shi dulife nale. — Mat. 24:45.
Jehova ne mu nangeke noupuna,
Ovamwaxo,
Olutuwiliki lEendombwedi daJehova


text:
EHOKOLOLO 38
Eendadi 12
TALA koiimati oyo ya humbatwa kovalumenhu ovo ve li mefano. Ova humbata eshila lomandjebele la paka nawa. Eshila olo ola humbatwa koshiti kovalumenhu vavali, molwaashi olidjuu neenghono. Koshiti oko oku na yo eenghwiyu noiimati ikwao i lili. Mbela oiimati oyo iwa oya dja peni? Oya kufwa medu laKanaan. Dimbuluka kutya Kanaan osho oshilongo omo mwa li hamu di Abraham, Isak naJakob. Ndele Jakob noukwaneumbo waye ova ka tembukila kuEgipti omolwondjala. Konima yomido 216 lwaapo okudja eshi Jakob va tembukila kuEgipti, Moses okwa li ta wilike Ovaisrael va alukile kedu laKanaan. Pefimbo opo, Ovaisrael ova li va onga onhanda mombuwa ponhele hai ifanwa Kades, ngaashi sha ulikwa mefano.
Ovanhu vomuKanaan ova li hava longo oukolokoshi. Onghee hano, Moses okwa li a tuma ko eendadi 12 di ka lave oshilongo osho, ndele ta ti kudo: ‘Indeni mu ka tale kutya oshilongo osho oshi na ovanhu ve fike peni nove na eenghono di fike peni. Taleni ngeenge edu lamo oliwa nokukuna oimeno. Eteleleni yo oiimati yomoshilongo osho eshi tamu aluka.’
Eshi eendadi odo da alukila kuKades, oda lombwela Moses tadi ti: ‘Oshilongo shaKanaan oshiwa neenghono.’ Ova ulikila Moses oiimati imwe oyo va etelela opo va koleke osho va li tava popi. Ndelenee eendadi 10 oda weda ko tadi ti: ‘Ovanhu vomuKanaan ove na omalutu manene, vo ovale nove na eenghono. Otave ke tu dipaa, ngeenge otwa hetekele oku ka nyeka ko oshilongo osho.’
Ovaisrael ova li va tila neenghono eshi va uda eendjovo odo. Ova ti: ‘Oshixwepo ngeno otwa file muEgipti ile mombuwa, shi dulife eshi hatu ka dipaelwa molwoodi, vo ovakulukadi vetu nounona tava kwatwa po. Natu hoololeni omuwiliki mupe a pingene po Moses, ye e tu kwatele komesho tu shune kuEgipti.’
Ashike eendadi mbali, Josua naKaleb, oda li de lineekela muJehova noda li tadi kendabala okungungumaneka ovanhu. Ova ladipika Ovaisrael va ti: ‘Inamu tila. Jehova oku li pamwe nafye. Oshilongo osho ohatu ke shi nyeka ko noupu.’ Ndelenee ovanhu kava li va hala okupwilikina kuJosua naKaleb. Ova li nokuli va hala oku va dipaa.
Osho osha li sha handukifa Jehova neenghono, nomolwaasho okwa lombwela Moses a ti: ‘Kape na nande oumwe womovanhu ava ve na omido 20 okuyuka pombada ta ka ya mo medu laKanaan. Ova mona oikumwifilonga aishe oyo nda longa medu laEgipti nomombuwa, ndele fiyo opaife inave lineekela nge. Onghee hano, otava ka kala tava elaela mombuwa fiyo osheshi epupi olo la fya po. Josua naKaleb ovo aveke tava ka ya medu laKanaan.’
Numeri 13:1-33; 14:1-38.


text:
OSHILESHWA 7
Okwoongala kwetu ohaku ningwa ngahelipi?
Ovakriste vonale ova li hava imbi omaimbilo, hava ilikana nova li hava lesha nokukundafana Omishangwa nopehe na okulandula nandenande eenghulunghedi dopalongelokalunga. (1 Ovakorinto 14:26) Okwoongala kwetu ohaku ningwa monghedi hanga ya faafana naayo yOvakriste vonale.
Ehongo letu ole likolelela kOmbibeli notali tu kwafele monghalamwenyo yakeshe efiku. Exuliloshivike keshe, meongalo keshe ohamu yandjwa Oshipopiwa shopaMbibeli shominute 30, tashi yelifa nghee Omishangwa tadi dulu oku tu kwafela monghalamwenyo yetu nosho yo kombinga yefimbo olo tu li mulo. Ovapwilikini aveshe ohava ladipikwa opo va landule mEembibeli davo. Oshipopiwa osho ohashi landulwa kEkonakono lOshungonangelo, sha hala okutya eenghundafana dopaMbibeli doule wovili imwe, omo oilyo yeongalo hai kala ya manguluka okukufa ombinga. Eenghundafana odo ohadi kala de likolelela kushimwe shomoitukulwa yokukonakonwa oyo hai kala moshifo shokukonakonwa shOshungonangelo nohadi tu kwafele tu tule moilonga omayele Ombibeli monghalamwenyo yetu. Omaongalo etu aeshe mounyuni e dulife po 110 000 ohaa kundafana ouyelele wa faafana.
Ohatu deulwa opo tu xwepopaleke ounghulungu wetu wokuhonga. Ohatu kala yo tu na okwoongala kwopatatu mokati koshivike konguloshi. Okwoongala oko ohaku hovele nEkonakonombibeli lEongalo, olo hali kwata oule wominute 30. Ohali ningwa momukalo weenghundafana domapulo nomanyamukulo odo hadi tu kwafele tu kale tu na eudeko lomoule lomafinamhango opamishangwa nosho yo omaxunganeko Ombibeli. Konima yEkonakonombibeli lEongalo, ohaku landula Ofikola yOkudeula Ovaudifi, oyo hai kwata oule wominute 30. Ofikola oyo ohai hovele neenghundafana de likolelela komatukulwa onhumba Ombibeli oo eongalo la lesha komesho yefimbo. Opo nee taku yandjwa oipopiwa i li pauxupi kwaavo ve lishangifa mofikola. Omukwatelikomesho wofikola oha kala ta tale nghee ovanafikola tave shi endifa opo a dule oku ke va pa omayele va xwepopaleke ounghulungu wavo wokulesha nokupopya. (1 Timoteus 4:13) Konima yofikola oyo, ohaku landula Okwoongala kwoPailonga, oko haku kwata oule wominute 30. Okwoongala oko ohaku kala kwa kwatela mo oipopiwa, omauliko nosho yo omapulapulo, oyo ya nuninwa oku tu kwafela tu dule okuhonga vamwe Ombibeli.
Nopehe na omalimbililo, ngeenge owe uya kokwoongala kwetu, oto ka kala wa kuminwa ehongo lOmbibeli li na ongushu olo hatu mono. — Jesaja 54:13.
Oshike to ka uda pokwoongala kwEendombwedi daJehova?
Okwoongala kwetu kwokoshivike kulipi wa hala oku ka kala puko oshikando tashi landula?
Lihonga shihapu
Oshike hashi ningwa pOlupale lOuhamba?
Tala meni lalo u litalele ko ove mwene.
Omaongalo Eendombwedi daJehova okwa unganekwa ngahelipi?
Lihonga kutya ohatu pewa ngahelipi ewiliko nehongo okupitila melongekido olo.


text:
EHOKOLOLO 88
Johannes ta ninginifa Jesus
TALA eshi onghuti tai nambele komutwe womulumenhu oo! Omulumenhu oo oJesus. Pefimbo opo, okwa li e na omido 30 lwaapo. Omulumenhu oo ve li pamwe naye oJohannes. Otwe lihonga sha nale kombinga yaJohannes. Mbela oto dimbuluka eshi Maria a li a ka talela po omupambele waye Elisabet, ndele okahanana oko ka li medimo laElisabet taka nuka kehafo? Okahanana oko ka li medimo natango oJohannes. Ndele mbela Jesus naJohannes otava ningi shike opo?
Johannes okwa hangwa opo a ninginifa Jesus momulonga waJordan. Ovanhu osho hava ninginifwa ngaho. Tete, olutu lomunhu ohali tulwa koshi yomeva, ndele ta kufwa ko vali. Onghee hano, Johannes okwa li ha ifanwa Johannes Omuninginifi, molwaashi okwa li ha ninginifa ovanhu. Ndele mbela omolwashike Johannes a li a ninginifa Jesus?
Osho okwa li e shi ninga, molwaashi Jesus okwa li e uya kuJohannes ndele ta pula a ninginifwe. Johannes okwa li ha ninginifa ovanhu ovo ve livela ombedi koilonga yavo ii oyo va li va longa. Ndele mbela Jesus naye okwa li a ninga sha shii osho sha li shi mu uditife nai ndele te livele ombedi? Ahowe, Jesus ina ninga sha shii nandenande, molwaashi okwa li Omona waKalunga a dja meulu. Onghee hano, okwa li a pula Johannes e mu ninginife omolwetomheno limwe li lili. Natu ka taleni kutya etomheno olo olashike.
Jesus fimbo ine uya kuJohannes, okwa li omuhongi woipilangi. Omuhongi woipilangi omunhu oo ha hongo oiti, ndele ta ningi oitaafula noipundi nosho tuu. Omushamane waMaria, Josef, okwa li omuhongi woipilangi nokwa li yo a honga Jesus okuhonga oipilangi. Ndele Jehova ka li a tuma Omona waye kombada yedu a ninge omuhongi woipilangi. Jehova okwa li a tuma Jesus kombada yedu a longe oshilonga she likalekelwa. Efimbo laJesus lokuhovela oshilonga osho ola li la fika. Onghee hano, Jesus okwa ya a ka pule Johannes e mu ninginife, opo a ulike kutya paife okwe lilongekida okuwanifa po ehalo laXe. Mbela Kalunga okwa li ngoo a hokwa onghatu oyo Jesus a li a katuka?
Heeno, molwaashi konima eshi Jesus a dja momeva, ondaka oya li ya popya ya dja meulu tai ti: ‘Ou Omona wange, onde mu hokwa.’ Natango, eulu ola li la yeuluka nomwa dja onghuti, ndele tai nambele kombada yomutwe waJesus. Ndelenee onghuti oyo kai fi okadila ko venevene. Otashi monika ashike sha fa onghuti, ndele paulelalela, osha li omhepo iyapuki yaKalunga.
Okudja opo, Jesus okwa li a ya mombuwa e ke likalele oule womafiku 40, molwaashi okwa li a hala oku ka dilonga kombinga yoinima ihapu. Ndele fimbo a li oye aeke, Satana okwa li e uya kuye. Satana okwa li ta kendabala okuningifa Jesus a nyone eemhango daKalunga. Okwa li a kendabala lwoikando itatu, ashike Jesus ina nyona nande eemhango daKalunga.
Konima yaasho, Jesus okwa ka aluka ndele ta shakene novalumenhu vonhumba ovo va ka ninga ovahongwa vaye votete. Omadina ovalumenhu vamwe ongaashi Andreas, Petrus (ha ifanwa yo Simon), Filippus naNatanael (ha ifanwa yo Bartolomeus). Opo nee, Jesus novahongwa vaye ovo vape ova li va ya koshitukulwa shaGalilea. Eshi ve uya muGalilea, ova ya moshilando shooNatanael hashi ifanwa Kaana. Fimbo va li muKaana, Jesus okwa li a ya koshivilohombolo shinene nokwa li a longa oshikumwifilonga shaye shotete fimbo va li moshivilo osho. Mbela ou shi shii kutya oshikumwifilonga osho oshilipi? Jesus okwa li a shitukifa omeva omaviinyu.
Mateus 3:13-17; 4:1-11; 13:55; Markus 6:3; Johannes 1:29-51; 2:1-12.